הוועדה לקידום מעמד האישה ולשוויון מגדרי, כנסת 19, פרוטוקול מספר 104, 2014-09-08 10:00

עליזה לביא: בוקר טוב.

עליזה לביא: אני שמחה לפתוח את ישיבת הוועדה לקידום מעמד האישה ושוויון מגדרי בנושא של ליגת העל בכדורסל נשים – ביטול הסכם השיווק עם הטוטו והיעדר מקורות מימון להפעלתה.

עליזה לביא: בוועדה שלנו אנחנו עוסקות ועוסקים הרבה בנושא של קידום נשים בהיבטים שונים.

עליזה לביא: לצערי הרב, גם בשנת 2014 אנחנו מגלים ומגלות הרבה מאוד אפליה, אי שוויון, חלוקה לא נכונה של מה שצריך היה לחלק.

עליזה לביא: מה שמעניין מאוד בהקשרים הללו הוא איך הכול קשור באותו דבר, ולא מעט פעמים בנושאים השונים אנחנו מגלים דפוסים מאוד דומים.

עליזה לביא: למשל, אחד הנושאים שלי מאוד חשוב לקדם הוא נושא של בריאות נשים.

עליזה לביא: כשהתחלנו לדבר על נושא של בריאות ושל מגדר ובריאות היו שהרימו גבה ואמרו, מה, גם בתחום הבריאות יש הבדלים?

עליזה לביא: יש אחרות מגדרית?

עליזה לביא: לאט לאט למדנו כאן בוועדה שיש פערים מאוד גדולים שצריך להתמודד איתם.

עליזה לביא: למשל, אתם ספורטאים – חלקכם בעבר – בעיות לב.

עליזה לביא: בעיות לב אצל נשים זה קטלן מספר אחד.

עליזה לביא: אנחנו חושבים שמחלות אחרות הן הקטלן מספר אחד, אבל המאפיינים של בעיות לב אצל נשים הם אחרים לחלוטין ממאפיינים של מחלות לב גברים, אבל לקח זמן עד שהבינו את זה, ועוד יותר זמן עד שהמערכת מבינה שהיא צריכה ללמד נשים לאפיין את מחלות הלב שלהן.

עליזה לביא: כלומר אני יכולה לדבר על הרבה סוגיות של אפליות ולשתף אתכם בשנה וחצי האחרונות שאני עומדת בתור יושבת-ראש הוועדה כאן – מה שרואים מכאן לא רואים משם.

עליזה לביא: באמת, עולם שלם נפרס בפני – ואני חייבת להתוודות – גם בנושאים שחשבתי שמדינת ישראל התקדמה הרבה מאוד קדימה.

עליזה לביא: איך לא?

עליזה לביא: יש לנו חקיקה מתקדמת, יש לנו מערכת שיפוט, יש לנו עולם של נורמות וערכים; ויותר מכול – מערכת חינוך שוויונית.

עליזה לביא: אבל בהרבה מאוד מהנושאים אנחנו חוזרים ורואים שדפוסים התקבעו ולוקח זמן לשנות אותם או בכלל להעלות אותם על סדר היום.

עליזה לביא: התכנסנו לישיבה היום בעניין ליגת העל בכדורסל נשים.

עליזה לביא: יש לנו כמה שאלות שאם נרכיב כולנו את המשקפיים המגדריות נבין שהמצוקה כאן הולכת ומתעבה דווקא בגלל האחרות המגדרית מלכתחילה שקיימת בתחום הזה שאתם כולכם בקיאים בו יותר ממני.

עליזה לביא: קודם כול השאלה הראשונה היא איך פותחים את הליגה בעוד כשבועיים?

עליזה לביא: הליגה חייבת להיפתח.

עליזה לביא: אנחנו לא ניתן לליגה לא להיפתח.

עליזה לביא: אבל איך פותחים את הליגה כשפתאום ביום בהיר אחר בלי כל הכנה משהו משתנה, נלקחים כספים שהובטחו?

עליזה לביא: החלוקה של הכספים לא ברורה; יש התחייבויות של הטוטו כרגע לחצי מיליון, התחייבויות עתידיות של מדינה.

עליזה לביא: אני מקבלת כל כמה שעות עוד מכתב, עוד הפניה ועוד הסכם כזה או אחר של כספים שתלויים באישור כזה או אחר.

עליזה לביא: איך אנחנו מבטיחים את מה שמבטיחים כאן?

עליזה לביא: אני מבקשת שנצא כולנו מהוועדה הזאת היום עם פתרון ודאי לפתיחה של הליגה בעוד שבועיים.

עליזה לביא: דבר שני שאני רוצה לדבר עליו, ללמוד אותו ולהכיר אותו כי אני רואה בזה כמה שטמון בו הרבה מחוסר הידיעה – איך מתקבלת החלטה על פרסום בטוטו?

עליזה לביא: איך ייתכן שמשאבים מוקצים באופן כל כך בלתי שוויוני?

עליזה לביא: למשל הקצאה של 80 מיליון שקלים לגברים – האם ההחלטה הזאת היא החלטה מקצועית?

עליזה לביא: האם היא עומדת בקריטריונים כלשהם מול נפח שיווק שאפשר להוכיח אותו?

עליזה לביא: או למעשה זאת החלטה שרירותית שנובעת מהבנות מאחורי הקלעים?

עליזה לביא: מהיסטוריה רבת שנים של מוקדי כוח ששלטו וקבעו למי נכון לתת ולמי פחות נכון לתת, מי יודע לבקש ומי פחות יודעת לבקש?

עליזה לביא: ואם זה אכן כך אולי תלמדו אותי מי משווק ומפרסם בהיקפים הללו?

עליזה לביא: אני מכירה את מדינת ישראל, אני חיה בתוך עמי, אז אולי אני אוכל ללמוד דרככם.

עליזה לביא: אני אשמח גם לשתף בהם את שר האוצר.

עליזה לביא: כלומר אם יש פה נפחים שאנחנו לא מכירים – למדו אותנו, אנחנו רוצים ללמוד אותם.

עליזה לביא: אפליה מגדרית בספורט נשים בישראל קיימת ועומדת.

עליזה לביא: היו בחדר הזה אנשים שהשתתפו בישיבה הקודמת שהקדשנו לנושא של מגדר וספורט.

עליזה לביא: אני כבר סיפרתי גם בחדר הזה על כך ששברתי רגל לפני כחודשיים וחצי, ויואל רוזבוב, חברי הטוב, אמר לי, את חייבת לשקם את הרגל בוינגייט – זה המקום.

עליזה לביא: הלכתי למקום הנהדר הזה שפתוח לציבור, וצריך קצת לעזור גם להם לפתוח את זה עוד יותר לציבור.

עליזה לביא: עברתי שם פיזיותרפיה, וזאת הייתה כנראה התקופה של הרבה מאוד שחקניות ושחקנים שבאו לשקם את עצמם בתקופה הזאת של השנה.

עליזה לביא: שם פגשתי עוד אלופה בהתאבקות ועוד נציגת ישראל ועוד ענף שאישה נמצאת בו.

עליזה לביא: וכולן מספרות לי על קשיים ועל התמודדות ועל כך שנאלצות להתאמן מחוץ לישראל ועל מקומות שהן מוצאות כחלופה כי אין בענפים הללו התקדמות כזאת או אחרת.

עליזה לביא: ושוב האפליה המגדרית ושוב ההתבוננות האחרת.

עליזה לביא: ואני שואלת את עצמי – למה?

עליזה לביא: הרי גם האנשים שיושבים על החלוקה הלא שוויונית הזאת – אין לכם בנות?

עליזה לביא: לא יהיו לכם נכדות?

עליזה לביא: אין לכם אחיות?

עליזה לביא: זה לא נושא רק של נשים.

עליזה לביא: אנחנו נשמע עוד מעט את רואת-החשבון איריס שטרק ושחקניות לשעבר – נשים שמבינות שאם הן לא תעשינה שום דבר – שום דבר לא יקרה.

עליזה לביא: אבל אני שואלת את הגברים שנמצאים פה כי לכאורה זאת איזושהי חלוקה מגדרית, איזשהו מאבק בין גברים לנשים.

עליזה לביא: אז קודם כול, בטח בחודש אלול, אני מבקשת שנשים את המילים "מאבק", "מלחמה" ו"בלגן" בצד וננסה לראות איך אנחנו מוצאים מקום של שיתוף פעולה, של הבנה, של דיאלוג, של חלוקה שוויונית גם מהמקום של אחריות שלנו על הילדים שלנו, על בעלי התפקידים, המקצועות, ענפי ספורט, משחק תחרותי הוגן – כללים הוגנים ושוויוניים בישראל שאנחנו כל כך אוהבים ערב השנה החדשה.

עליזה לביא: בראש ובראשונה אני רוצה להעביר אלייך, רואת החשבון איריס שטרק, יושבת-ראש מנהלת ליגת העל בכדורסל נשים, את רשות הדיבור.

עליזה לביא: תארי לנו את תמונת המצב מהמקום שאת נמצאת בו, היכן הדברים עומדים ולאן אנחנו לא הולכים וכן הולכים.

איריס שטרק: תודה רבה לך על כך שבעיצומה של הפגרה מצאת לנכון לתת את מלוא תשומת הלב לכנס את הוועדה הזאת.

איריס שטרק: תודה רבה לך בכלל על מה שאת עושה למען נשים כי היכולת לשנות מציאות נמצאת בידי בית המחוקקים.

איריס שטרק: אני גאה בכך שאת חלק מזה, ולדעתי אנחנו נמצאים ברגע היסטורי שהוא הזדמנות גדולה מאוד.

איריס שטרק: ספורט הוא רק ביטוי אחד לכל המקום שלנו במנהיגות העסקית ובמנהיגות הציבורית במדינת ישראל ובמעמדה של האישה.

איריס שטרק: לכן הנושא שלנו הוא הרבה יותר רחב מרק ספורט.

איריס שטרק: אז הרבה תודה והרבה הערכה.

איריס שטרק: זה רגע שבדרך כלל לא יוצא לומר אותו, אז אני אומרת בפומבי.

איריס שטרק: אני רואת חשבון ותחומי ההתמחות שלי הם מנהל תקין וגופים ללא מטרת רווח.

איריס שטרק: כל הנושא הזה הוא בדמי.

איריס שטרק: אני שותפה לחקיקה, מבלה הרבה בכנסת, ואני מאמינה שהמקום הראשון הוא חקיקה.

איריס שטרק: אני מקווה שהדיון היום יתרחב לחקיקה כדי שלא נצטרך יותר לא להתחנן ולא לבקש, אלא הדברים יהיו מוגדרים בחקיקה ללא שיקול דעת שמושך לכיוונים כאלה ואחרים.

איריס שטרק: אני גם עוסקת בספורט, ואני יותר ממסכימה אתך שהספורט הוא חלק ניכר מבריאות הנפש והגוף שלנו.

איריס שטרק: החל מ-2013 קיבלתי הזכות להיות יושבת-ראש מנהלת ליגת-על לכדורסל נשים.

איריס שטרק: המקום שלקחתי אותו לפנות בהתנדבות היה כדי לבסס גם את מעמד האישה כמי שלוחמת שנים והייתה שותפה לחקיקה בעניין נשים בדירקטוריונים שבזכותה הרבה מאוד נשים מתמנות היום לדירקטוריונים.

איריס שטרק: אני ראיתי לנכון לקחת גם את המנהיגות בספורט.

איריס שטרק: כדורסל הוא ספורט קבוצתי, הוא מעיד על עבודת צוות, והתחרותיות והמצוינות שקיימות בו עוברות גם לכל תחומי החיים.

איריס שטרק: נשים חזקות בתחום הזה יחוזקו ויבואו לכל המקומות בעמדת כוח וחוזק.

איריס שטרק: מנהלת ליגת העל לנשים קמה בסוף 2011.

איריס שטרק: היא יצאה מתוך איגוד הכדורסל וללא שום מקור כספי.

איריס שטרק: כספי התמיכות של איגוד הכדורסל לא הועברו, והיא יצאה ללא שום תקציב.

איריס שטרק: מקור המימון היחיד שלה הוא הסכם שיווק עם הטוטו.

איריס שטרק: נאמרו אתמול הרבה מאוד דברים וחשוב לי גם להתייחס לאירוע ההגרלות ולדברי השרה ואנשי הטוטו ומנהל הספורט שנמצאים פה.

איריס שטרק: עקרונית מקורות הכספים הם שניים: מקור התמיכות שהזכירה אותו אתמול השרה.

איריס שטרק: יש בו העדפה מתקנת – קבוצה מקבלת כ-130,000 שקל לנשים ו-105,000 שקל לגברים לשנה.

עליזה לביא: כ-130,000 לנשים ו-105,000 לגברים?

איריס שטרק: כן.

איריס שטרק: יש העדפה מתקנת שנקבעה בוועדת לובצקי.

קריאה: לפני לובצקי.

איריס שטרק: אוקיי.

איריס שטרק: אתם תתקנו אותי בפרטים.

איריס שטרק: בכל מקרה אנחנו מדברים על אותם כספים שיש בהם העדפה לנשים שהיא העדפה מבורכת, אבל זה חלק מאוד קטן.

איריס שטרק: אלה הסכומים השנתיים.

עליזה לביא: כמה קבוצות מקבלות 105, וכמה קבוצות מקבלות 135?

קריאה: כל הקבוצות בליגת העל.

עליזה לביא: אתם יכולים לתת לי מספרים?

קריאות: 10 קבוצות של נשים, 10 קבוצות של גברים.

איריס שטרק: לראשונה 10 קבוצות כי עכשיו מצטרפת הקבוצה העשירית.

איריס שטרק: מרבית הכסף עובר בשיווק.

איריס שטרק: אני רוצה בכוונה לדבר על מנהלת ליגת העל של הגברים – קצת לתת את סדרי הגודל.

איריס שטרק: כשמדברים על העדפה לנשים – מה מקורות המימון?

איריס שטרק: מרבית מקורות המימון של גברים הם מקורות ציבוריים.

איריס שטרק: הוזכר אתמול במאמר מוסגר מאוד קטן הנושא של הספונסרים, ואני גם אדבר על זה.

איריס שטרק: ליגת העל גברים מקבלת השנה 14 מיליון שקל מהטוטו, כ-3 מיליון מהפיס, 6 מיליון שקל מערוץ 1, 5 מיליון מערוץ 5.

איריס שטרק: אני מזכירה שערוץ 1 הוא ערוץ ציבורי שנגדו - -

עליזה לביא: יש לנו בג"ץ מפורסם.

איריס שטרק: גם בג"ץ, אבל אנחנו הולכים בצורה מאוד רצינית כי ערוץ 1 מתעלם מספורט הנשים.

איריס שטרק: חוץ מזה יש לליגת העל לגברים גם "הכסף הקטן":

איריס שטרק: 300,000 שקל מהרכבת ועוד ספונסרים שאפילו לא מגיעים ל-10% מהתקציב.

איריס שטרק: כך שכיום התקציב שאמור להיות כ-26 מיליון לגברים הוא ברובו תקציב ציבורי.

איריס שטרק: זה לא גיוס כספים מהמגזר הפרטי.

איריס שטרק: התקציב הזה מאפשר לחלק למעלה ממיליון שקל לכל קבוצה.

איריס שטרק: אז כשאנחנו מדברים על קבוצות הגברים לעומת קבוצות הנשים – וזה הכול מתוך מספרים מפורסמים – אנחנו מדברים על סכומים פעוטים שהנשים מקבלות.

איריס שטרק: אי אפשר להתעלם מזה.

איריס שטרק: הצינור הזה שנקרא "כספי שיווק" הוא ערוץ ענק למקור כספים שאתה לא יכול להתעלם ממנו.

איריס שטרק: ליגת העל נשים קיימה את הסכם השיווק עם הטוטו במלואו.

איריס שטרק: אני מאוד מעריכה את שיתוף הפעולה, ואני רוצה לומר בהזדמנות זאת תודה ם למנכ"ל על שיתוף הפעולה שהיה לנו עם הטוטו עד הרגע הנורא הזה - -

עליזה לביא: כמה שנים היה שיתוף הפעולה הזה?

איריס שטרק: מאז קום המנהלת הסכומים הלכו וגדלו.

איריס שטרק: אנחנו חתמנו על הסכם שיווק שהתחיל מ-1.2 מיליון שקל.

איריס שטרק: אנחנו הקטנו את מספר השחקניות הזרות בתיאום עם הטוטו כי זאת הייתה אחת הדרישות, וגם מצאנו לנכון לעשות זאת כי רצינו יותר שחקניות ישראליות.

איריס שטרק: רצינו שהזרות יתנו דוגמה.

איריס שטרק: יש לנו היום התחייבות רק לשלוש שחקניות זרות.

עליזה לביא: זה לא מה שראיתי אתמול.

עליזה לביא: ראיתי הרבה מאוד זרים.

איריס שטרק: בגברים.

איריס שטרק: השחקניות הישראליות משחקות היום הרבה יותר זמן, הרבה יותר שחקניות צעירות.

איריס שטרק: יש לנו ממש נתונים שמראים איך אנחנו היום יוצרים כאן את ראש הפירמידה, את האופק לבנות הצעירות.

איריס שטרק: עשינו את זה בתיאום עם הטוטו.

איריס שטרק: בעצם נתנו שידורים, אפילו יותר ממה שהתחייבנו, שילוט, לדים – יש מחויבויות שיווקיות.

איריס שטרק: הכול עשינו והצגנו את זה גם בפני מנכ"ל הטוטו שתמיד סובלני כלפינו.

איריס שטרק: הוא שמע וראה מצגת מאוד רחבה על העשייה עם אתר אינטרנט, עם פייסבוק, עם תקשורת, עם אוהדים.

איריס שטרק: השנה הזאת הייתה שנת שיא בעשייה, ובזכות זה הקבוצות יכלו להתפתח.

איריס שטרק: בסוף יולי בטרום תחילת העונה התבשרנו – ואני התבשרתי באופן אישי כהכנה כי הזעזוע היה עמוק – שאין לנו יותר תקציב.

איריס שטרק: זה אומר – אפס תקציב.

איריס שטרק: דרך אגב, עלות התפעול של מנהלת ליגת העל לגברים שמקבלים גם הכנסות מכרטיסים – שגם זה אין לנו – כ-5 מיליון שקל.

איריס שטרק: 2 מיליון שקלים שלנו זה כל התקציב שרובו מתחלק לקבוצות.

איריס שטרק: ולמה הוא מתחלק?

איריס שטרק: כי בעצם אין לנו מקורות.

איריס שטרק: יש הוראה מחייבת ממבקר המדינה לבקרה תקציבית.

איריס שטרק: יש מינימום של תקציב שקבוצה צריכה, כשאנחנו מדברים על תקציב מינימלי של 1 מיליון שקל שהוא תקציב מאוד נמוך.

איריס שטרק: לתפעל ענף ספורט עם שחקניות, עם תשלומים, עם מאמנים ב-1 מיליון שקל זה מאוד מינימלי.

איריס שטרק: לכן בלי הסכומים שאנחנו מחלקים מתוך המנהלת אין סיכוי, לפחות למחצית מהקבוצות, ליכולת אמיתית לעמוד בהתחייבויות לפתוח את העונה.

איריס שטרק: אגב, הזכרתי אתמול שחוברת אלינו אחרי הרבה מאמץ קבוצה עשירית כי רצינו שיהיו 10 קבוצות כדי שהליגה תגדל ותהיה יותר אטרקטיבית.

איריס שטרק: נתנו לקבוצה הזאת, אס"א ירושלים, הקלה מיוחדת – התקציב שלה הוא 800,000 שקל כי הם לא יכולים להיות עם תקציב גדול יותר.

איריס שטרק: בלי התקציב חד משמעית אין לנו אפשרות לפתוח את העונה.

איריס שטרק: זאת המשמעות של ההחלטה.

איריס שטרק: הפתרון שהוצע לנו - -

עליזה לביא: אני רוצה לעצור רגע כאן.

עליזה לביא: אני רוצה להבין איך ביום בהיר אחד מתקבלת החלטה שמבטלת החלטה קודמת כחודש לפני פתיחת הליגה?

עליזה לביא: איך הדברים קורים?

עליזה לביא: מה נוהל העבודה?

עליזה לביא: למה זה מגיע בצורה כזאת?

עליזה לביא: מי מחליט החלטה כזאת?

עליזה לביא: את הנקודה הזאת אני עדיין לא מבינה.

איריס שטרק: חשוב לי להגיד עוד כמה מילים כדי להבהיר את העניין: ניסיתי להיכנס לפי שקיפות המידע ולראות מה הטוטו מפרסם.

איריס שטרק: הטוטו מפרסם את היקף כספי השיווק שלו ואת ההוצאות.

איריס שטרק: אין פירוט בשום דרך מה הקריטריונים לחלוקת כספי השיווק.

איריס שטרק: היו פרסומים לגבי עמידה בחוזים, אבל אין שום דרך לדעת מה הקריטריונים.

איריס שטרק: לכן החובה היום היא לצאת מהמחשכים ולהגיד לכולנו פה מה הקריטריונים ואיך מחלקים כדי שכל אחד ידע איך הוא יכול לקבל כספי שיווק.

איריס שטרק: איך פתאום 2 מיליון, ואחרי זה מציעים לי פתרון לעבור לחצי מיליון ועוד 1.5 מיליון מותנה בשורת החלטות שצריכה לעבור כאן, ואנחנו לא יודעים כמה חודשים היא תיקח והיא גם לא ודאית כך שאני לא יכולה להסתמך עליה.

איריס שטרק: הנקודה השנייה שאני רוצה להצביע עליה, והיא הרבה יותר רחבה – לא ייתכן שב-2014 במדינת ישראל יהיה גוף במנהל תקין שמחלק כספים ציבוריים.

איריס שטרק: הם קיבלו את הזכות להמר רק כדי לחלק כספים ציבוריים ללא קריטריונים ברורים ושקופים כדי שכולנו נבין ונוכל למדוד אותם בצורה ברורה.

עליזה לביא: את רוצה להגיד משהו, ענת?

ענת מימון: בהמשך.

עליזה לביא: אורי קידר, בבקשה.

אורי קידר: שלום.

אורי קידר: אני היועץ המשפטי של המנהלת לעניין הזה.

אורי קידר: הצטרפתי אליה באופן ספציפי בגלל העניין הפמיניסטי המגדרי שאני עוסק בו הרבה.

אורי קידר: אני רוצה לומר שאם נתעלם מהעניין של הספורט כרגע, מה שאנחנו עוסקים בו זה מנגנון הדרה, אחד מני רבים, שקיימים בישראל ובעולם בכלל לנשים.

אורי קידר: אבל מנגנוני הדרה הם מנגנוני הדרה – הם לא רלוונטיים רק לנשים.

אורי קידר: באופן ספציפי אנחנו נתקלים עכשיו במנגנון הדרה כזה בספורט נשים ובכדורסל בפרט.

אורי קידר: איך עובדים מנגנוני הדרה?

אורי קידר: עקרונית פעם היה מאוד פשוט: פשוט היו נותנים למי שרוצים לתת, ומי שהיו יושבים עם היד על הקופה היו מחלקים למקורביהם – ומקורבים יכולים להיות גם מקורבים לקבוצה, ללאום, למגדר, צבע עור.

אורי קידר: בשלב מסוים המחוקק אמר, יש חוקים.

אורי קידר: ספציפית חוק המועצה להסדר ההימורים בספורט אומר, צריך לקחת את כל הכספים שמתקבלים מהימורים – הוצאות אלה הוצאות, וכמובן אפשר להוציא – ואחר כך את כל הרווחים צריך לחלק באופן ציבורי, והמחוקק אפילו מגדיר עדיפויות.

אורי קידר: למשל קידום ספורט נשים זאת עדיפות שקבועה בחוק.

אורי קידר: אז מה עושה הסדר הישן?

אורי קידר: אני לא מאשים אף אחד, כולם אנשים נחמדים, אבל למנגנוני ההדרה יש הכוח, הם עובדים תמיד גם בלי שאף אחד מתכוון שהם יעבדו.

אורי קידר: מה עושה הסדר הישן?

אורי קידר: הוא מנסה לחלץ בכל מיני כיוונים את הכסף.

אורי קידר: למשל היה דבר שנקרא "מענק מיוחד".

אורי קידר: מבקר המדינה שפך על זה אש וגופרית כבר ב-2001 ואמר שמחלקים הרבה מאוד כסף כמענק מיוחד בלי שום קריטריונים, בלי שום מסגרת, בלי שום סמכות בחוק, ולמעשה מדובר בכספי ציבור שמישהו מחליט לעשות בהם כרצונו.

אורי קידר: באופן לא תמוה בכלל הם גם הגיעו כדי לשמר את הסדר הישן; דהיינו בעברית של ספורט – כמעט כל הכסף הלך לכדורגל גברים.

עליזה לביא: החוק שאתה מדבר עליו מסדיר רק את הנושא של כספי תמיכות?

עליזה לביא: הוא לא מסדיר את הנושא של כספי שיווק?

עליזה לביא: תקן אותי אם אני טועה.

אורי קידר: בוודאי.

אורי קידר: אם עכשיו יש הוצאות שיווק, למשל הטוטו מפרסם פרסומת בטלוויזיה, הוא צריך לשלם על זמן אוויר.

אורי קידר: ברור שזה לא כסף שהוא יכול לחלק, זה כסף שהוא מוציא.

אורי קידר: אחרי שמבקר המדינה תפס את הטוטו בעניין המענקים המיוחדים הלכו לכיוון אחר – עשו תקציב שיווק של 100 מיליון שקל.

אורי קידר: זה תקציב פנומנלי בכל קנה מידה.

אורי קידר: מהתקציב הזה 80 מיליון שקל הולך לכדורגל, עוד כ-15 מיליון שקל הולך לכדורסל גברים ועוד לכל הענפים האחרים, ובהם גם כדורסל נשים, הולך כל יתר הכסף.

אורי קידר: את התקציב הזה העלימו מהמכ"ם.

אורי קידר: שמו אותו תחת הסעיף של ההוצאות, ואמרו שעכשיו זאת פשוט הוצאה של הטוטו, זה בכלל לפני שמתחילים לחלק את הכספים.

אורי קידר: אבל 100 מיליון שקל שווה במובנים רבים לתקציבים שהטוטו מחלק.

אורי קידר: אם מדובר למשל בתמיכה בקבוצות – 100 אלף שקל לקבוצת כדורסל או 130 אלף שקל.

אורי קידר: פה אנחנו מדברים על 100 מיליון שקל.

אורי קידר: התקציב הזה הוא דרמטי לספורט שבסופו של דבר מקבל את זה.

אורי קידר: את כל הדבר הזה החביאו בתוך ההוצאות.

אורי קידר: מי שמכיר את המטריה הזאת – ואני עוסק הרבה במשפט מנהלי – מדובר בשחיתות.

אורי קידר: לא שחיתות במובן הזה שמישהו, חלילה, לוקח משהו לכיס שלו, אבל בכל קנה מידה מדובר בשחיתות.

אורי קידר: לוקחים תקציב שלם שאי אפשר לצבוע אותו בצבע של שיווק.

אורי קידר: אני מזמין את כל אנשי הטוטו לבוא ולתת תצהירים בבית משפט – ויכול להיות שהם גם יידרשו לעשות את זה – ולהגיד שהכסף הזה הולך לשיווק, ושהם כשלוחי ציבור שאחראים על הקופה הציבורית החליטו שזאת הדרך הכי חכמה לשווק את הטוטו.

אורי קידר: זה אפילו לא בקירוב נכון, זאת פשוט פיקציה אם מתוך 100 מיליון שקל אני מגזים ואומר ש-10 מיליון שקל הם הוצאות שיווק.

אורי קידר: בכדורסל נשים אם היו 2 מיליון וקיצצו את זה לחצי מיליון זה עדיין יותר מההוצאות של כדורסל הנשים על השיווק.

אורי קידר: אף אחד לא עובד במתח רווחים כזה.

אורי קידר: אם קודם נתנו שקל לשיווק, ומזה המנהלת הוציאה 20 אגורות הטוטו ידע את זה היטב.

אורי קידר: אז זה פשוט לא הגיוני – יודעים שהכסף הזה הוא כסף שמחולק.

אורי קידר: לא רק זה – יש גם דוגמאות שהטוטו עצמו אומר, אנחנו נותנים עכשיו עוד כסף למנהלת הנשים כדי לחזק את השתתפות השחקניות הישראליות בתוך הקבוצות.

אורי קידר: ברור לחלוטין שלא מדובר בשיקול שיווקי, אז הם כאילו מקשטים את עצמם ואומרים, הנה, אנחנו הולכים לקראתכם.

אורי קידר: אבל בעצם מפוצצים את הבועה ואומרים, זה לא שיווק, זאת תמיכה.

אורי קידר: זה צד אחד של מנגנון ההדרה.

אורי קידר: זה הצד שאומר, אני קודם אעלים את הכסף, חוסר שקיפות, חוסר קריטריונים – אני אעשה מה שאני רוצה בכסף.

אורי קידר: הצד השני של מנגנון ההדרה – והם בדרך כלל עובדים ככה – זה לתת קצת ובאופן מותנה.

אורי קידר: זאת אומרת אם את משתתפת בקבוצת כדורסל נשים זה לא שלא תקבלי כלום, כי אם לא תקבלי כלום ישר תתחילי לזרוק אבנים; גם לא ייתנו לך תקציב ל-10 שנים קדימה.

אורי קידר: אין תכניות.

אורי קידר: למה הטוטו ביטל את זה חודש לפני הזמן?

אורי קידר: מכיוון שהסתיים ההסכם לשנה אחת, ואז התחילה עוד שנה.

עליזה לביא: ההסכם לשנה זה רק עם הנשים?

אורי קידר: לא, לכולם.

איריס שטרק: לא, לגברים זה לשלוש שנים.

עליזה לביא: גם כאן יש פער?

אורי קידר: גם בכדורעף נשים יש אותן בעיות.

עליזה לביא: מנהלת הגברים זה שלוש שנים, מנהלת הנשים זה שנה?

איריס שטרק: נכון.

עליזה לביא: על סמך מה זה?

איריס שטרק: אנחנו נשמע.

אורי קידר: בסוף השנה מנהלת הנשים צריכה לבוא לטוטו ולהתחנן ולהפעיל את כל המנופים ואת כל הלחצים ולהשתדל ולשכנע.

עליזה לביא: אני רוצה רגע לעשות פאוזה.

עליזה לביא: איציק מהטוטו, לפני שאני נותנת לך את רשות הדיבור אני רק רוצה להבין - -

איציק לארי: אני רוצה לענות בצורה רחבה.

איציק לארי: זה לא יהיה הוגן אם תשאלי אותי שאלה ספציפית כי הטיחו דברים בלי להכיר את הטוטו בכלל ובלי שיש מושג בכלל.

איציק לארי: אנחנו הגוף הציבורי הכי שקוף במדינת ישראל.

עליזה לביא: אז הנה, יש לך המקום להעלות את זה.

עליזה לביא: זה גם דיון משודר.

עליזה לביא: אבל רק שאלה לפני שאני מעבירה לך את רשות הדיבור.

עליזה לביא: הטוטו – ההרכב של הפורום שלכם - -

איציק לארי: הדירקטוריון, מליאת המועצה.

עליזה לביא: אתה יכול לתת לי פילוח מגדרי?

איציק לארי: בעקבות שינוי החוק שנכנס לפני כמה חודשים הוא מורכב מ-11 חברים: שלושה נציגי ציבור שאחד מהם הוא היושב-ראש, שני נציגי משרד האוצר, שני נציגי משרד הספורט וארבעה נציגי ספורט שהם צבועים – אחד מהם הוא נציג ההתאחדות לכדורגל, נציג איגוד הכדורסל, נציג איל"ת שזה האיגוד הלא-אולימפיים ונציג הוועד האולימפי.

איציק לארי: המחוקק קבע את הרכב מליאת המועצה.

עליזה לביא: נתת לי את ההרכב, ואני שואלת אותך על הפילוח המגדרי – כמה גברים וכמה נשים יושבים?

איציק לארי: מתוך נציגי הציבור: שירית, עפרה ודניאלה שהיא ממשרד האוצר – שלוש נשים מתוך אחד עשר.

עליזה לביא: כשאחת מהן ממשרד האוצר.

איציק לארי: אחת ממשרד האוצר, אחת ממשרד הספורט ואחת היא נציגת ציבור.

עליזה לביא: כלומר היחס בין גברים לבין נשים הוא 3:8.

עליזה לביא: אורי, בבקשה.

אורי קידר: אני אשלים את העניין.

אורי קידר: החלק השני של מנגנון ההדרה הוא החלק שבו בעברית פשוטה "מזחילים" את הצד המופלה לרעה כדי שהוא יצטרך להתחנן על הפירורים שהוא מקבל, וככה מבטיחים שהוא לא ינענע את הסירה.

אורי קידר: אני חושב שההזדמנות הזאת שהטוטו משך מתחת לרגליים של מנהלת הנשים את היכולת לפתוח את הליגה זאת ההזדמנות להפוך את היוצרות.

אורי קידר: זאת ההזדמנות לבוא ולהגיד, עד כאן – 100 מיליון שקל תעבירו לתקציבים הרגילים, תחלקו אותם באופן שוויוני.

אורי קידר: אישה בספורט לא צריכה לקבל פחות מגבר.

עליזה לביא: תודה, עורך הדין אורי קידר.

עליזה לביא: נשמע את עורך הדין טל אור.

טל אור: אני היועץ המשפטי של המנהלת.

קריאה: כמה יועצים משפטיים יש?

טל אור: אנחנו באופן כללי.

קריאה: יש לך מה להוסיף מעבר לכל מה שאורי אמר?

טל אור: זה מה שבדיוק רציתי להגיד.

טל אור: מעבר לדברים היפים ולעניין שאמר חברי אורי אני רק אוסיף שכשהייתה ההתנהלות מול הכדורגל צוטטו נציגי הטוטו אומרים שחצי מכספי השיווק הם לצורך שיווק, וחצי מזה זה לצורך תגבור שחקני הנוער ושחקנים ישראלים.

טל אור: יש ציטוט של זה בפרסומי התקשורת, וזאת השלמה למה שאורי אמר.

טל אור: מה שאמרו איריס ואורי זה מספיק, ואני לא רוצה להוסיף עליהם.

עליזה לביא: תודה על הפריסה של הדברים.

עליזה לביא: אני מעבירה אליך, איציק לארי, מנכ"ל המועצה להימורים בספורט, את רשות הדיבור.

איציק לארי: את דיברת על מאבק, אבל חשוב לי לציין בפתח הדברים שאנחנו לא נמצאים משני צדי המתרס.

איציק לארי: אנחנו באותו צד של המתרס.

איציק לארי: כולנו רוצים למצוא פתרון.

איציק לארי: החזון של הטוטו הוא קידום ספורט נשים וכדורסל נשים בפרט כי זה ענף קבוצתי מספר אחד בספורט הנשים.

איציק לארי: מבחינתנו זה הגשמת הייעוד שלנו לעיצוב פני החברה בישראל באמצעות הספורט.

איציק לארי: אלה לא מילים מן השפה אל החוץ – הוכחנו את זה בשנים האחרונות.

עליזה לביא: זה כתוב בחזון של הטוטו?

איציק לארי: זה החזון שאנחנו מציגים בכל מקום.

איציק לארי: חשוב לי להדגיש שצריך להבדיל בין נושא ההקצבות והתמיכות שניתנות לפי אמות מידה שוועדה ציבורית קובעת שהיא ועדה ציבורית ששרת הספורט ממנה, לבין חסות שיווקית, פרסום, שכפופה לשיקולים מסחריים.

איציק לארי: החסות השיווקית, הפרסום, שנעשה על-פי שיקולים מסחריים – מי שמאשר את זה הוא דירקטוריון הטוטו מדי שנה.

איציק לארי: לפי החוק, אסור למועצה לחלק כספים לאיגודים ולאגודות שלא על-פי אמות מידה שוויוניות שקבעה ועדה ציבורית.

איציק לארי: מצד שני מותר לנו גם להתקשר בהסכמים שיווקיים ופרסומיים, אבל לתשלומים האלה חייבת להיות הצדקה עסקית נטו.

איציק לארי: כל הוצאה חייבת לייצר הכנסה.

איציק לארי: כמו שכר שאנחנו משלמים לעובדים שאין בכלל ספק.

איציק לארי: אנחנו גוף מאוד רזה, אבל כל עובד שם מייצר הכנסה, והוא חיוני.

איציק לארי: חשוב לי גם להדגיש שהעניין פה הוא לא הסכום – זה רק 2 מיליון שקל.

איציק לארי: אבל זה 2 מיליון שקל שלמועצה אסור לקחת ולסווג אותו כהוצאה או כפרסום כשהאופי האמיתי שלו הוא הקצבה.

איציק לארי: ואומרים את זה.

איציק לארי: מה באים ואומרים כאן?

איציק לארי: אומרים, אנחנו כדורסל נשים, אנחנו יותר מקושרים ויותר מחוברים אז תנו לנו העדפה על פני כדורעף נשים, כדוריד נשים או ספורט אחר של נשים כי אנחנו גם יותר חזקים.

איריס שטרק: אנחנו בפירוש לא אומרים את זה.

איריס שטרק: אנחנו אומרים שתיתנו לכולם את מה שצריך לתת.

איציק לארי: זה מה שאנחנו אומרים, שהכסף הזה צריך לרדת למטה.

איריס שטרק: אנחנו אומרים שלא צריך לתת 80 מיליון שקל לגברים.

איריס שטרק: זה חשוב.

עליזה לביא: תראה, נאמרו פה דברים קשים.

איציק לארי: נאמרו פה דברים קשים ולא נכונים, כמו שאמרתי.

איציק לארי: אנחנו גוף ציבורי הכי שקוף במדינת ישראל.

איציק לארי: אתר האינטרנט שלנו – איך הגדיר את זה אחד שנכנס לשם?

איציק לארי: Too much information.

עליזה לביא: אז אני רוצה שאותה אחת שתיכנס לשם תגיד שזה too much information.

איציק לארי: היא יכולה לא להסכים עם האינפורמציה, אבל את האינפורמציה היא תקבל.

עליזה לביא: עדיין לא ברור לי איך אתם עושים את זה, ולא ברור לי למה חודש לפני כן מחליטים.

עליזה לביא: לא ברור לי מי מחליט, איך מחליט, מה דרך החלוקה.

עליזה לביא: משהו פה מעוות.

עליזה לביא: אני רוצה לקבל ממך תשובה.

עליזה לביא: אתה אומר שאתה שקוף, אתה אומר שאתה פתוח - - -

איציק לארי: כל ההסכמים מובאים מדי שנה לאישור הדירקטוריון.

איציק לארי: השנה הדירקטוריון החליט שמשיקולים מסחריים נטו, עסקיים נטו, כלכליים נטו, אין הצדקה להסכם השיווק עם מנהלת נשים כדורסל.

עליזה לביא: זה תואם את החזון שלכם?

איציק לארי: בהחלט.

איציק לארי: זה תואם את החזון שלנו כי בהקצבות שלנו אנחנו מממנים תוכנית, ולטעמי אפילו לא מספיק – 80 מיליון שקל צבועים לטובת פרויקט "אתנה".

איציק לארי: יחד עם משרד הספורט שיתוף הפעולה מדהים לטובת פרויקט נשים בלבד.

איריס שטרק: לעשר שנים.

איציק לארי: לשמונה שנים.

איציק לארי: 80 מיליון שקל לשמונה שנים שלא נוצלו עד הסוף.

איציק לארי: בתמיכות ובהקצבות יש העדפה ברורה לנשים.

איציק לארי: כפי שציינתי – חסר תקדים.

איציק לארי: קבוצה בליגת העל נשים בכדורסל מקבלת יותר מגברים.

עליזה לביא: זה בתמיכה.

איציק לארי: בעניין ההוצאות אין לי שיקול דעת.

איציק לארי: כל הוצאה אני צריך להוכיח שהיא מייצרת הכנסה ועוד רווחים שבסופו של דבר מועברים לטובת הספורט במדינת ישראל.

עליזה לביא: מה הקריטריונים שלך לגברים כשאתה נותן להם 80 מיליון שקל?

עליזה לביא: איך אתה מתכלל את זה?

איציק לארי: ענף כדורגל וכדורסל גברים הם שונים לחלוטין.

איציק לארי: עקרונית אין לאף אחד ספק שחסות שיווקית לכדורגל ולכדורסל היא מהמוצדקות שבחסויות.

איציק לארי: מדובר בענפים הפופולריים ביותר שעליהם מבוססים רוב ההימורים בטוטו.

איציק לארי: אין בכלל ויכוח.

איציק לארי: ההסכם הזה מתחלק לשניים: ראשית לצד השיווק, ואני מקבל פרסום בטלוויזיה על גבי חולצות השחקנים ולֵדים במגרשים, אבל הצד השני שלו ששווה הרבה מאוד כסף, וזה מה שהעורך דין לא מודע לו ולא מבין – מתאימים את לוחות המשחקים לצרכים שלי.

איציק לארי: בניגוד למפעל הפיס או לגופי הימורים אחרים אני תלוי בתוכן חיצוני.

איציק לארי: לכן אם אני יכול לשלוט בתכנים שמתאימים לצרכים שלי אני מוכן לשלם על זה כסף.

איציק לארי: אני מקבל הכנסה בגין זה.

איציק לארי: רק לסבר את האוזן עד לפני כמה שנים ההכנסות של הטוטו הסתכמו ב-1.5 מיליארד שקל.

איציק לארי: השנה הזאת נסיים ב-2.5 מיליארד שקל בין השאר גם בזכות ההסכמים האלה.

איציק לארי: לכן הכדורגל והכדורסל, צריך להחריג אותם; הם אינם בני השוואה בכלל לצערי, לליגת על נשים בכדורסל.

איציק לארי: הלוואי שליגת העל נשים בכדורסל הייתה פופולרית ברמה כזאת שהייתי משלם להם כדי שישחקו בימים מסוימים וכדי שיכניסו לי כספים שהענפים האלה מכניסים לי.

עליזה לביא: איציק, איך אנחנו נסייע, נקדם ונאפשר להגיע לאותו מקום שאתה מדבר עליו אם לא ניתן?

איציק לארי: שאלה מצוינת.

עליזה לביא: אנחנו נמצאים כאן באיחור גדול של הרבה מאוד שנים.

עליזה לביא: כמו שפתחתי ואמרתי בתחומים אחרים יש כלי שנקרא שריון.

עליזה לביא: יש אפשרות כמו בצבא שגבר ואישה שמגיעים לאותו תפקיד עם אותם נתונים, יש היום מה שנקרא מבחינת אחריות שצריך לקחת בבחירה לגבי כל מה שהיה פה במהלך השנים.

עליזה לביא: התמונה שאתם משקפים בפניי היא תמונה שצמחה על רקע אי שוויון לאורך השנים.

עליזה לביא: אם אנחנו רוצים לתקן אי אפשר להמשיך לשחק את המשחק שאתה הורגלת אליו – ולא רק זה אלא גם חודש לפני כן לקחת את כבשת הרש, את מה שעוד נתתם.

עליזה לביא: אגב, על "הנתתם" הזה אני לא רגועה כי כשאתה מתאר לי כרגע את הדירקטוריון שלך שאין בו ייצוג הולם בנציגי ציבור.

עליזה לביא: זה שאתה מביא לי את נציגת האוצר שהיא נציגת ממשלה אישה ואתה מדבר אתי על שלוש נציגות לעומת שמונה נציגים ובנציגי הציבור שלך אין חצי-חצי משהו לקוי בדירקטוריון שלך.

איציק לארי: את צריכה להפנות את זה למחוקק.

איציק לארי: המחוקק קבע את הרכב הדירקטוריון.

עליזה לביא: אני אפנה.

עליזה לביא: איציק, אל תשכח איפה אני יושבת.

איציק לארי: ברור לי.

איציק לארי: אני רק אומר שזה לא הוגן להפנות את זה אלי.

איציק לארי: אני מנכ"ל הטוטו.

עליזה לביא: אתה צודק, אבל חלק מהתפקיד שלכם זה לראות אם אתם בהלימה לחוק.

עליזה לביא: אתם לא.

עליזה לביא: נציגי הציבור שלכם הם לא בהתאמה למה שהחוק דורש.

עליזה לביא: יכול להיות שיש לי פה עוד כלי לראות איך אני מתמודדת עם גזר הדין הזה שלא בא מתוך מקום של הבנה.

עליזה לביא: חמש דקות על מגדר ושוויון: כשאנחנו מדברים על שוויון ועל מגוון דעות, ברגע שיש לך קבוצה שגם גברים וגם נשים מדברים על מה שנכון ומה שראוי, אי אפשר שכל ההתבוננות על ספורט נשים תהיה מהעין הגברית הבוחנת שמסתכלת על ספורט הנשים; לא יכול להיות שנציגות ציבור מתוך הסוציאליזציה של ספורט הנשים בישראל עם כל המצוקות וכל האי שוויון לא תבואנה ותיתנה את דעתן מתוך הבורד שלכם שמקבל את ההחלטות.

עליזה לביא: כלומר כשאני רואה את ההחלטה האומללה הזאת עצרתי, ושאלתי את איציק איך מורכב הבורד שלו, כי ברור שמשהו לקוי שם.

עליזה לביא: הצרכים, המועקות, חוסר השוויון לאורך השנים, הדרך שבה מתנהלים הדברים לא מיוצגים.

עליזה לביא: לא משנה מה ההחלטה, אלא אני מדברת על הדרך שבה אתה בוחן את הדברים.

עליזה לביא: בידיים שלך היכולת לתקן עולם גם בהקשר הזה של ספורט בישראל וגם איך שהוא ייראה בשנים הבאות.

עליזה לביא: משהו פה לקוי.

עליזה לביא: לפני שנרד לרזולוציה של חצי מיליון, שני מיליון, חמישה מיליון – משהו לקוי בתהליך קבלת ההחלטות שלכם.

עליזה לביא: אין לכם מגוון דעות, וזה בניגוד לחוק.

איציק לארי: אנחנו עובדים מכוח חוק.

איציק לארי: המועצה להסדר ההימורים הוא תאגיד סטטוטורי שפועל מכוח חוק.

איציק לארי: זה חוק שהמחוקק קבע.

עליזה לביא: ברור, אבל איוש התפקידים מבחינת נציגי ציבור – אין לך חצי-חצי.

עליזה לביא: אתה מחויב לחוק.

איציק לארי: יש שלושה נציגי ציבור מתוך 11.

עליזה לביא: נציגה אחת ושני גברים.

איציק לארי: מתוך נציגי הציבור יש שני גברים ואישה.

איציק לארי: דרך אגב, אחד מהם הוא נציג מיעוטים.

איריס שטרק: מותר גם באופן וולונטרי ליצור את השוויון.

איריס שטרק: היום זאת נורמה שמדברים עליה בכל מקום, וזאת גם נורמה לשנות.

איציק לארי: מי שממנה את הדירקטורים זה השרים הממונים – שרת הספורט ושר האוצר.

עליזה לביא: גם אני עושה פה את שיעורי הבית, וגם אני אפנה לשרים.

עליזה לביא: אבל כשאני רואה שלוש מול שמונה אז גם ברור לי מה מערך הכוחות בתוך תהליך קבלת ההחלטות.

איציק לארי: אני רק רוצה לומר לסיום עוד כמה דברים.

איציק לארי: אני לא באתי להתנצח.

איציק לארי: אנחנו מודעים לבעיה שנוצרה.

איציק לארי: מעלים פה בעיה, וספורט הנשים יקר ללבי, וכדורסל נשים בפרט.

איציק לארי: לדעתי, גיבשנו פתרון ראוי, הולם וחוקי שניתן לחיות אתו.

איציק לארי: דרך אגב, הוא בא מכספי הטוטו, אבל הוא חוקי, אפשר לחיות אתו.

איציק לארי: אני מבין שלא שלמים אתו במאה אחוז, אבל ברובו הגדול לא יבוא מכספי שיווק, אלא דרך הגדלת תקציב המועצה לספורט נשים "אתנה" שייוחד לכדורסל נשים.

קריאה: לא רק.

איציק לארי: אז בכלל – נרחיב את היריעה, ובהזדמנות זאת אם גם ספורט נשים בענפים אחרים ייהנה מכך אז בכלל הרווחנו.

עליזה לביא: אז אולי תציג.

איציק לארי: אורי שפר, ראש מנהל הספורט, יציג.

עליזה לביא: בבקשה, אורי שפר, ראש מנהל הספורט במשרד התרבות והספורט.

אורי שפר: ברשותך, אני רוצה להאיר ב-א' את החשיבות שהמשרד מייחס לנושא קידום נשים בספורט.

אורי שפר: מי שמניפה את הדגל הזה מאז נכנסה לתפקיד זאת שרת התרבות והספורט לימור לבנת מהרגע שהיא כוננה את המועצה לקידום ספורט נשים שפועלת מ-2005 וביתר שאת ב-2009-2008.

אורי שפר: למעשה, היא מחוללת רפורמה מרחיקה לכת בכל מה שקשור למשאבים הכספיים העומדים לרשות קבוצות נשים, למודעות של הציבור ולחשיבות שנשים יעסקו בספורט ולהנגיש ולאפשר את הפעילות הספורטיבית לכל הנשים באשר הן בכל קבוצות הגיל גם במישור העממי וגם במישור התחרותי.

אורי שפר: אין היום מבחן תמיכה בספורט שאין לו תעדוף לנשים – מהפרחים שעוד לא התחילו לנוע דרך ועדת לובצקי ועבור בכל פרמטר שבו אנחנו מתקצבים נשים.

אורי שפר: לדוגמה מבחן התמיכה שבו אנחנו מתקצבים את איגודי הספורט או תומכים בהם, לפי חוק יסודות התקציב, מקנה על כל נקודה לגבר נקודה וחצי לאישה.

אורי שפר: 100% לגברים ו-150% לנשים.

אורי שפר: 80 מיליון שקל שנקבעו כתקציב ייעודי לקידום ספורט נשים בישראל שמופעל היום באמצעות הוועדה לקידום ספורט נשים בראשותה של הגברת מיכל כפרי, ועומרית ינילוב עדן שהיא המנהלת של הפרויקט הזה - -

עליזה לביא: זה 80 מיליון לעשר שנים?

אורי שפר: 80 מיליון שהטוטו הקציב לעניין הזה.

אורי שפר: אנחנו מאוד גאים בכך, וב-2015 התקציב יסתיים.

אורי שפר: לדעתנו, אין מספיק כסף ל-2015, כ-16-15 מיליון שקל.

אורי שפר: אנחנו צופים הכפלה של הסכום מ-10 מיליון שקל בשנה ל-20 מיליון שקל בארבע-חמש השנים הבאות כל שנה.

עליזה לביא: מאין תגיע התוספת?

אורי שפר: מהטוטו.

אורי שפר: אנחנו הולכים להעביר החלטה בדירקטוריון הטוטו, ואחר כך באישור המועצה הלאומית לספורט - -

עליזה לביא: תעשה לי סדר – מי זה "אנחנו"?

אורי שפר: משרד התרבות והספורט - -

איריס שטרק: אז הנה, יש שליטה על הטוטו.

עליזה לביא: זה מה שאני רוצה להבין.

עליזה לביא: איפה ה"אנחנו" הזה בהחלטה הזאת של 2 מיליון?

אורי שפר: משרד התרבות והספורט מפעיל את המועצה הלאומית לספורט שבראשה עומד עודד טירה ובה יושבים כל נציגי הספורט המשמעותיים.

אורי שפר: אגב, זאת הפעם הראשונה שיש מקום בדירקטוריון של המועצה הלאומית לספורט מתוקף המועצה לספורט נשים.

אורי שפר: בטוטו עצמו לא היה נציג למועצה לקידום ספורט נשים כמו שלא היה נציג לנכים, והיום יש נציג של ספורט הנכים במועצה הלאומית.

אורי שפר: יש עוד נציגים, אני לא אכנס לכאן כי זה לא עיקר הנושא היום.

עליזה לביא: זה חשוב מאוד שלבעלי מוגבלויות יש נציגות, אבל קשה לי עם ההשוואה הזאת כי אני רוצה להזכיר שנשים וגברים זה 50%-50%.

עליזה לביא: אז אתה יודע, אנחנו באיחור כזה של הפנמה איך הייצוג צריך להיות.

אורי שפר: את צודקת אבל יש הקלישאה שאומרת "טוב מאוחר מאשר לעולם לא".

אורי שפר: אנחנו היום מסתובבים סביב השעון, סביב הזמן וסביב הנשים ומנסים לעשות כל פעולה אפשרית לעודד נשים להיכנס לספורט.

אורי שפר: אגב, אולי תוכל לספר לך עומרית כמה פעולות עשינו כדי לשכנע נשים להיכנס לספורט, ואנחנו לא כל כך מצליחים למרות הניסיונות שלנו.

אורי שפר: למרות ההישגים הם רחוקים ממה שאנחנו רוצים לראות.

אורי שפר: לכן אנחנו לא מרפים.

אורי שפר: כאן אני רוצה להתחבר לפתרון שאנחנו רוצים להציע בעניין הכדורסל.

עליזה לביא: לפני הפתרון – דווקא משום שאני מוקירה את השרה, ואני מכירה את פועלה ואת "אתנה" ואת הרוח שהיא החזירה, דווקא משום כך עוד יותר נדהמתי על הלקיחה של 2 מיליון השקלים.

עליזה לביא: השפה שלך – גם שפת הגוף וגם המלל שלך – היא "אנחנו".

עליזה לביא: אז כשמגיעה החלטה כזאת – מה קרה כאן?

עליזה לביא: הרי זה לא בהלימה לכל מה שאתה מציג.

עליזה לביא: חסרה לי חוליה.

עליזה לביא: בוא תנסה להשלים לי את הפאזל.

עליזה לביא: דווקא מתוך הערכתי לכל העבודה הנהדרת שאתם עושים במשרד בכלל ובהיבט המגדרי בפרט, מה פתאום שונה בהלימה?

עליזה לביא: אם אנחנו מדברים על 2 מיליון שקלים חודש לפני הפתיחה, לקיחה שמאיימת על עצם ההיתכנות של הפתיחה – למה כאן אתה פחות מדבר ב"אנחנו"?

אורי שפר: אני מיד אשיב לך על השאלה הספציפית.

אורי שפר: אני רוצה רק להסביר שצריך להסתכל גם – לא להסתפק – גם על חצי הכוס המלאה.

אורי שפר: אם בתחילת הפרויקט שיעור הנשים בספורט ההישגי בישראל עמד על 13.5% היום הוא כבר מעל ל-9%.

אורי שפר: משהו קרה.

אורי שפר: היום אנחנו רואים יותר מ-16,000 שהן פעילות בספורט בישראל.

אורי שפר: זה רחוק מהמספר שאנחנו רוצים לראות, אבל בכל זאת יש שינוי מאוד חיובי.

אורי שפר: בכדורסל יש לנו אולי אחת ההצלחות הגדולות ביותר.

אורי שפר: נמצאים פה אורה גלזר וטל שיכולים להעיד על כך.

עליזה לביא: מי גברתי?

אורה גלזר: אני יושבת ראש מכבי רמת-חן, כדורסל נשים וחברת נשיאות איגוד הכדורסל.

אורי שפר: מ-202 קבוצות בשנת 2006 בכדורסל נשים ל-484 קבוצות ב-2013 – זאת הכפלה של מספר הקבוצות.

אורי שפר: יש עוד הרבה פרמטרים, ואני לא אכנס לכולם, אבל אני רק אומר שיש שינוי, וחייבים לראות אותו.

אורי שפר: אי אפשר להתעלם ממנו.

אורי שפר: עכשיו לשאלה ששאלת אותי.

אורי שפר: למען הגילוי הנאות אני דירקטור בטוטו.

אורי שפר: אגב, ההחלטה היא לא רק לגבי ספורט נשים.

אורי שפר: איגוד הכדורעף היה אמור לקבל 700 אלף שקל, והוא לא מקבל; איגוד הכדורסל, אם אינני טועה, היה אמור לקבל 2.5 מיליון שקל, והוא לא מקבל.

אורי שפר: כלומר אין כאן משהו נגד הנשים.

אורי שפר: יש פה החלטה עקרונית לאחר דיון שהתקיים עם מחלקת השיווק של הטוטו שמנהלת השיווק אומרת שהיא מודיעה לדירקטורים שהסכומים שמוצעים להעברה כחסויות לגופים האלה והאלה לא מצדיקים כלכלית את ההשקעה בהם.

אורי שפר: מה אני אמור לעשות כדירקטור?

אורי שפר: להצביע נגד או להצביע בעד?

אורי שפר: אני תמיד נסמך על חוות דעת מקצועיות שיש בהן נימוקים רציניים, עבודה, ואני יודע שאני יכול להסתמך עליהם.

אורי שפר: כשיצאנו מהטוטו מאוד לא שמחנו מההחלטה.

אורי שפר: השרה אמרה לך את זה, ואני אומר לך את זה ברמה האישית.

אורי שפר: אני גם חבר המועצה לקידום ספורט נשים, ואני עוסק כל הזמן בקידום נשים.

אורי שפר: במשרד שלנו אנחנו פועלים איך לקדם נשים, בטוטו עסקנו בזה עד אותה ישיבה, ופתאום אנחנו רואים שהמנהלת חסרה משאבים להפעיל את הליגה.

אורי שפר: נפגשתי כמה פעמים עם איריס מאז אותה החלטה, וההצעה היא כדלקמן: אנחנו למדנו שהטוטו יכול להצדיק העברה של 500,000 שקל כמעט מידית למנהלת כדורסל נשים.

אורי שפר: שאלתי מתי תתחיל הליגה לנשים בכדורסל?

אורי שפר: הסבירו לי שזה יהיה ב-20 באוקטובר בערך.

אורי שפר: אז אמרתי, מ-20 באוקטובר עד סוף דצמבר זה חודשיים וחצי.

אורי שפר: לזה אתם מקבלים מהטוטו חצי מיליון שקל.

אורי שפר: אנחנו נדאג לזה.

אורי שפר: משרד הספורט יוביל מהלך בשיתוף הטוטו והמועצה לקידום ספורט נשים.

אורי שפר: שוחחנו כבר עם הגופים.

אורי שפר: זה לא שהגופים אמרו לנו, עליתם על עץ שלא תוכלו לרדת ממנו.

אורי שפר: משתפים פעולה, מבינים את הבעיה ורוצים לפתור את הבעיה.

אורי שפר: ואז אמרנו, אנחנו צריכים לשנות את החלטת הממשלה שדיברה על הקצבה של 5 מיליון שקל בשנה לצורך שינוי עמדות הציבור כלפי ספורט נשים, ולהעמיד אותו על 10-8 מיליון שקל.

אורי שפר: את הדלתא בין 5 מיליון ל-8 או 10 מיליון אנחנו אמורים לקבל מהטוטו.

אורי שפר: את החלטת הממשלה אנחנו רק צריכים לעדכן.

אורי שפר: אנחנו לא צריכים להעביר החלטה חדשה שהיא יחסית תהליך מהיר וקל.

אורי שפר: אנחנו נאשר את זה במועצה לקידום ספורט נשים.

אורי שפר: שוחחנו כבר גם עם המנהלת של המועצה לספורט נשים, גם עם יושבת-הראש, גם עם מנהלת השיווק של המועצה לקידום ספורט נשים, וזה בהחלט תקציב שיכול ואמור להגיע משינוי עמדות כי לתת כסף לספורט נשים זה לעסוק בשינוי עמדות.

אורי שפר: לפי הפרמטרים שאיריס כתבה לנו כל כך נכון, אנחנו בהחלט חושבים שהסכום הזה שיעבור אליהם אמור לבצע את המהלך של שינוי העמדות.

עליזה לביא: אני שמעתי שיש פה פער והבדל בין המנהלות: לגברים ההסכם הוא לשלוש שנים, ולנשים ההסכם הוא לשנה אחת.

עליזה לביא: מאיפה זה?

אורי שפר: על זה ידבר מנהל הטוטו.

אורי שפר: אני לא אחראי להסכם הזה.

עליזה לביא: זאת שאלה שנשארה פתוחה.

איריס שטרק: אורי, חשוב שתתאר את כל השלבים שצריך לעבור כדי לזכות באישור.

עליזה לביא: אתה בעצם אומר שעד סוף 2014 אתם איכשהו תסייעו, אבל ב-2015 כשאנחנו גם לא יודעים איך ייראה התקציב - -

אורי שפר: לא שייך.

אורי שפר: אני רוצה להסביר.

אורי שפר: גם אם היו נותנים מחר 2 מיליון שקל לליגת הנשים לא היו מוציאים אותם בבת-אחת.

אורי שפר: זה כסף שצריך להספיק לכל העונה.

אורי שפר: אנחנו הרי רוצים לפתור את הבעיה ולא להעצים אותה.

אורי שפר: אני גם מסכים שצריך לתת את הדעת מעכשיו במשך השנה הקרובה איך דואגים להסדר לטווח ארוך.

אורי שפר: מה שאנחנו עושים עכשיו זה כדי שהליגה תתחיל בשלום, הקבוצות תוכלנה לעמוד על המגרש, הגופים שעוסקים בנושא הזה – הטוטו, המועצה לקידום ספורט נשים, משרד התרבות והספורט, יחד עם מנהלת בכדורסל ואולי גופי ספורט נשים נוספים – צריכים לראות איך אנחנו נערכים לתת פתרון ארוך-טווח לשנים הבאות בלי שנזדקק לבוא לכאן ולדון איך פותרים בעיה של s.o.s.

אורי שפר: אני אחזור לפתרון ואומר בקצרה: שינוי החלטת הממשלה, עדכון החלטת הממשלה - -

עליזה לביא: שינוי או עדכון?

אורי שפר: עדכון החלטת הממשלה, לא שינוי, החלטה במועצה לקידום ספורט נשים, החלטה בדירקטוריון הטוטו והחלטה במועצה בלאומית לספורט.

אורי שפר: כל המהלך הזה בתקופה של פחות משלושה חודשים עם החגים בפנים אנחנו קיבלנו על עצמנו.

אורי שפר: אני גם כתבתי על זה לאיריס במכתב.

עליזה לביא: אני קראתי את המכתב.

עליזה לביא: בסופו של דבר כמה היו שם?

עליזה לביא: 5 מיליון שקלים?

אורי שפר: לא סגרנו את זה סופית, ואני אסביר גם למה.

איריס שטרק: בין 5 מיליון ל-8 מיליון.

איריס שטרק: בכדורסל נשים הכוונה היא ל-2 מיליון.

איריס שטרק: כשביקשתי לקבל מסמך של מחויבות שעליו אני יכולה להתחייב לקבוצות לצורך הבקרה התקציבית נאמר לי וגם נכתב במפורש שאי אפשר להתחייב כי זה תלוי בשרשרת של אישורים – התניה שבלעדיה אי אפשר לפתוח את הליגה.

איריס שטרק: בואו לא נתבלבל בעניין הזה.

איריס שטרק: הפתרון הזה בעברית הוא איננו פתרון לכל דבר ועניין.

איריס שטרק: הוא פתרון יפה, הוא מראה על נכונות, אבל אין בו שום יכולת להתחיל את הליגה עם כל הרצון הטוב.

אורה גלזר: חשוב לי לציין שאנחנו נדרשים תמורת חצי מיליון השקלים גם למתג את הליגה.

אורה גלזר: זה עולה לנו 300-200 אלף שקל.

אורה גלזר: זאת אומרת אותו כסף שנקבל לא יגיע - -

איציק לארי: מאיפה הבאת 300-200 אלף?

אורה גלזר: בוודאי.

איציק לארי: נמצא פתרון למיתוג הזה.

אורה גלזר: דיברנו אתמול עם אשת השיווק שלך, והיא אמרה לך, 300-200 אלף שקל.

איציק לארי: נמצא פתרון למיתוג הזה.

אורה גלזר: אחרת אנחנו נקנסים.

אורה גלזר: אחרת הכסף חוזר אליכם.

איציק לארי: נמצא פתרון למיתוג הזה.

איציק לארי: כל האולמות ממותגים כבר על-ידי הגברים.

אורה גלזר: ממש לא.

עליזה לביא: איציק, אני רוצה להבין רגע את האחרות בתכנון של השנה לעומת שלוש שנים.

עליזה לביא: לא קיבלתי תשובה.

איציק לארי: בכל זאת אני רוצה לומר עוד הערה.

איציק לארי: יושב פה יושב-ראש איגוד הכדורסל.

איציק לארי: מדברים פה על כך שלא יפתחו את הליגה לנשים כי אין כספי שיווק.

איציק לארי: חשוב להבין שכל איגוד ב-64 ענפים מקבל מאתנו הקצבות.

איציק לארי: איגוד – לא קבוצה.

איציק לארי: יש איגודים, ויש קבוצות.

איציק לארי: כל איגוד מקבל מאתנו סכומי כסף לשתי מטרות עיקריות: א', ניהול כל נבחרות ישראל בכל הגילאים, ו-ב', ניהול כל הליגות השונות.

איציק לארי: כלומר איגוד הכדורסל מקבל מאתנו כמו ההתאחדות לכדורגל או איגוד הטניס או הכדוריד, כספים גם כדי לנהל את הליגות שהוא אחראי להן – בין השאר גם את ליגת הנשים.

איציק לארי: צריך לזכור את זה.

איציק לארי: לא הכול צריך לבוא מכספי השיווק של הטוטו.

איציק לארי: כך זה קורה בכדורעף ובכדוריד - -

אורה גלזר: למנהלת גברים מרכיב בנפרד, זה לא קשור.

איציק לארי: אני אענה עכשיו על מנהלת גברים.

איציק לארי: במנהלת דברים נותנים להם בהסכם השיווק בנפרד.

איציק לארי: יש שני הסכמים מוחרגים אצלנו – כדורגל גברים וכדורסל גברים.

איציק לארי: הם מוחרגים כי אלה הסכמים מאוד מורכבים שיש להם השפעה מאוד גדולה על לוחות המשחקים ועל תאריכי המשחקים, על פתיחת הליגה ועל סיום הליגה.

עליזה לביא: הם מנציחים את כל מה שהיה בשנים האחרונות, ולא מתכתבים לחלוטין עם כל החזון שאתה אמרת שמופיע אצלך.

איציק לארי: לחלוטין מתכתבים כי בזכות ההסכמים האלה אנחנו מגדילים את ההכנסות בצורה דרמטית; הכנסות שבסופו של דבר חוזרות לטובת הקהילה, בני הנוער והנשים

עליזה לביא: מסכימה מאוד, אבל אם בסופה של כל השרשרת הזאת שתיארת אתה חותך את 2 מיליון השקלים שנתת בשנים הקודמות, אז מה עזרה כל האגדה של השיווק עם ההסכמים?

איציק לארי: אני לא חותך.

איציק לארי: אני אמרתי, שני מיליון זה לא העניין.

איציק לארי: אני מוכן לקחת את שני המיליון האלה ולהעביר אותם בצורה חוקית כדי לא להיות חשוף.

איציק לארי: בשני מיליון האלה אנחנו לא נשתמש בשיווק בכלל - -

אורי שפר: זה בדיוק מה שנעשה.

אורי שפר: צריך להבין שהמהלך שאנחנו הולכים לבצע זה לקחת מהטוטו יותר מ-2 מיליון שקל שאיגוד הכדורסל ומנהלת ספורט הנשים בכדורסל אמורה לקבל, ולחלק אותם בצורה נכונה שהיא גם חוקית.

עליזה לביא: אני לא מבינה, מה זאת אומרת "בצורה חוקית"?

עליזה לביא: אם ל-80 מיליון יש חוק, וזה בסדר, אז ל-2 מיליון זה לא בסדר?

אורי שפר: כמו שאיציק אמר קודם, ואני אומר את זה כדירקטור בטוטו.

אורי שפר: הטוטו הוא ביזנס.

אורי שפר: התפקיד שלו הוא לייצר כסף.

אורי שפר: אם לוקחים כסף מהמנגנון שמייצר את הכסף ומפחית אותו, וההכנסות שלו פוחתות בסופו של דבר הכסף שצריך להגיע אל הספורט גם יפחת.

אורי שפר: אנחנו לא רוצים את זה.

איריס שטרק: אורי, כדירקטור אתה יכול להוכיח שמגיעים אליך 80 מיליון שקל הכנסות מכדורגל?

איריס שטרק: תגיד פה שאתה יכול להוכיח את זה.

אורי שפר: גם את זה אפשר להסביר.

עליזה לביא: אני רוצה שתוכיח לי מתמטית.

עליזה לביא: אני מקבלת נתונים שהגברים, לפי כל אמות המידה שלכם, אמורים לקבל 50, והם מקבלים 80.

עליזה לביא: אז תפתור לי את הפער המספרי הזה.

איציק לארי: אני רק אסיים לגבי הסכמי השיווק.

איציק לארי: הם מוחרגים - -

עליזה לביא: רגע, אני אתן לך את רשות הדיבור.

עליזה לביא: אתה מדבר אתי על שקיפות, ואני מדברת אתך על קריטריונים.

עליזה לביא: אני מרגישה שאתם עושים כאן קצת מניפולציות - -

איציק לארי: ממש לא.

עליזה לביא: אז תשכנע אותי שלא.

עליזה לביא: כי כשנוח לך אתה מתחיל להגיד לי למה כל כדורסל הנשים לא מכניס ולא מניב, ולא שיווק, ו-2 מיליון, וזה בזבוז, ואתה מועל בכספי ציבור כי בעצם אתה לוקח וכו'; וכשאנחנו מדברים על הגברים – ואתה מחריג שתי אוכלוסיות, ולא רק מחריג, אלא גם מנציח את ההחרגה הזאת – למעשה יש לי פה פער מתמטי של 30 מיליון שקל לעומת 50 מיליון שקל שכנראה אתה יכול להראות איך אתה נותן, ו-80 שאתה נותן להם.

עליזה לביא: וכאן אין לך שום ביקורת עצמית ושום הלקאה ציבורית.

עליזה לביא: אני לא משוכנעת, אני נורא מצטערת.

איציק לארי: הם מוחרגים יותר שנים, אבל יש לטוטו נקודת יציאה בכל נקודת זמן, ועם הכדורגל הפסקנו את זה לפני שנתיים.

איציק לארי: יש לנו נקודת יציאה, כלומר זה לטובתנו, אבל אנחנו לא בנויים לקיים את המשא ומתן המתיש הזה מחדש.

עליזה לביא: עם נשים אתה כן בנוי?

עליזה לביא: עדיין לא ענית לי על הפער בין שלוש לאחד.

איציק לארי: עם הנשים זה היה הסכם סטנדרטי שחודש אוטומטית מדי שנה ולא היו לא שום השפעות, לצערי הרב, על לוחות המשחקים.

עליזה לביא: אז למה הוא לא מחודש השנה, ואתה חודש לפני כן לוקח את 2 מיליון השקלים?

איציק לארי: לצערי, הדירקטוריון לא הסכים לחדש אותו משיקולים עסקיים.

איציק לארי: לגבי הכדורגל אני רוצה לציין שהיו דיונים מאוד קשים לגבי גובה הסכום של הכדורגל.

איציק לארי: את אולי בקיאה, ישבת בדירקטוריון או שמישהו סיפר לך.

עליזה לביא: עשיתי שיעורי בית לקראת הישיבה.

איציק לארי: בסדר, את נוקבת בסכומים שגם עלו בדירקטוריון.

איציק לארי: היו דיונים מאוד קשים לגבי גובה הסכום שעליו הוחלט בסוף.

איציק לארי: אני יכול להגיד שבדצמבר יש לנו נקודת יציאה, ושם יוצגו הטיעונים ותתקבל החלטה לגבי גובה הסכום הראוי להמשך ההסכם.

איציק לארי: זה מה שאני יכול להגיד לגבי ההסכם הזה.

עליזה לביא: אני רוצה לשמוע את עמירם הלוי, ראש איגוד הכדורסל.

עליזה לביא: אתה שולח מדי פעם חיוכים.

עליזה לביא: אני מנסה לפענח אותם, ואני לא מצליחה.

איציק לארי: אולי הוא לא אהב את ההערה שלי.

עמירם הלוי: אני התמניתי לדירקטוריון הטוטו לפני כשלושה שבועות בתור נציג איגוד הכדורסל.

עמירם הלוי: אני לא משפטן ולא יודע איפה יש לי ניגודי אינטרסים, אם יש.

עמירם הלוי: על כל פנים, אני בא לטוטו כנציג כדורסל גברים ונשים.

עמירם הלוי: בזה אין בכלל שום ספק.

עמירם הלוי: באיגוד הכדורסל הייתה תחושה הרבה שנים שענף כדורסל הנשים מקופח.

עמירם הלוי: אני לא מקבל את זה.

עמירם הלוי: זה הרבה שנים יש שוויון מוחלט בכל הטיפול בנבחרות בליגות.

עמירם הלוי: נכון, היו פחות קבוצות.

עמירם הלוי: לשמחתי, מספר קבוצות הנשים כמעט הוכפל.

עמירם הלוי: אני ראיתי בשבוע שעבר את הרישום לפרחי הספורט – מדהים 257 קבוצות בגילאי 12-10.

עמירם הלוי: בנים – כפול, כמובן.

קריאות: מדהים.

אורה גלזר: אבל אם לא יהיה להם חלון ראווה לאן לשאוף אז זה לא שווה כלום.

עמירם הלוי: הכול נכון.

עמירם הלוי: שלא תהיה אי הבנה – איציק, כסף שאתה מעביר לאיגוד הכדורסל בגין ניהול הליגות – לאיגוד הליגות יש 2,100 קבוצות.

עמירם הלוי: 10 קבוצות הן בליגת העל.

עמירם הלוי: הכסף שאתה מעביר לנו - -

איציק לארי: לא אני מעביר, הטוטו מעביר.

עמירם הלוי: הכסף הולך לטובת נבחרות ישראל.

עמירם הלוי: האגודות משלמות את יתר המסים.

עמירם הלוי: הכסף הזה לא מיועד לתמיכה בליגות.

עמירם הלוי: מעבר לזה, בפועל איגוד הכדורסל מתוך אחריות לספורט הנשי עדיין משתתף במימון פעולות של המנהלת בסכום לא קטן שגם עליו אנחנו צריכים לדון מאין לקחת אותו כי ירד לנו סכום של השיווק שלנו.

עמירם הלוי: לכן יש לנו פה בעיה.

עמירם הלוי: לכולנו כאן יש אינטרס משותף.

עמירם הלוי: אני עדיין לא יודע להגיד איך עובדים הקריטריונים בחלוקת הכספים בטוטו.

עמירם הלוי: אישית לא מקובל עלי אם אני יודע שהכדורגל מייצר כ-10% מהכנסות הטוטו.

עמירם הלוי: הכדורסל מייצר 2.5%.

עמירם הלוי: אז נכון, יגידו לנו שזה הגברים.

עמירם הלוי: החלוקה לא כל כך מסתדרת לי, ואני לא טוב בחשבון יותר מדי.

עמירם הלוי: אז זאת הבעיה.

איריס שטרק: אני רוצה לחדד כמה דברים.

איריס שטרק: לחלוטין לא קיבלנו תשובה על הקריטריונים שאפשר לדבר עליהם – מספרים, מדדים לאופן חלוקת כספי הטוטו לשיווק.

איריס שטרק: כן קיבלנו אמירה ברורה מאוד שמשרד הספורט משפיע על מדיניות הטוטו ועל החלטות הטוטו.

איריס שטרק: אני חושבת שזה נאמר גם אתמול וגם היום.

איריס שטרק: זה צריך להיות מאוד ברור.

איריס שטרק: לכן המדיניות, אופן החלוקה והשליטה בקריטריונים בהחלט היו צריכים להיות מוסדרים ושקופים.

איריס שטרק: הם לא קיימים, ולצערי, התשובה תינתן באיזשהו מישור.

איריס שטרק: היא לא ניתנה פה היום.

עליזה לביא: אני רוצה לעצור אותך.

עליזה לביא: אני רוצה לשמוע את חוות הדעת של היועצת המשפטית של הוועדה.

אורי שפר: אני רק רוצה להעיר למה שנאמר.

אורי שפר: מדברים על המשרד ועל ההשפעה שלו על הטוטו.

אורי שפר: הטוטו הוא גוף עצמאי שמנוהל על-ידי דירקטוריון שמקבל החלטות ברוב קולות.

אורי שפר: התפקיד שלו, כפי שאמרתי, הוא לנסות לייצר כמה שיותר כסף.

אורי שפר: אגב, הוא עשה את זה.

אורי שפר: הוא עושה את זה, וצריך לברך אותו על זה.

אורי שפר: כי במשך 10 שנים הייתה כמעט סטגנציה.

אורי שפר: בחמש השנים האחרונות יש עלייה דרמטית בהכנסות הטוטו, וכתוצאה מזה כ-100 מיליון שקל נוספו לספורט בישראל.

איריס שטרק: רק לא אלינו.

אורי שפר: מ-450 מיליון שקל שמחולקים לספורט בישראל 220-200 מיליון הולכים למתקנים, לשיפוץ, לשיקום ולהקמה, כולל לאולמות כדורסל חדשים שייחנכו בתקופה האחרונה בחולון ובחיפה.

אורי שפר: בראשון לציון עומד לקום היכל וה"ארנה" בירושלים שתיפתח בעוד כמה שבועות.

אורי שפר: זה רק לכבוד משחקי הכדור והכדורסל בראשם.

אורי שפר: כ-200 מיליון שקל מחולקים לספורט.

אורי שפר: פשוט מועברים לאיגודים ולאגודות.

אורי שפר: אלה סכומים שעושים שינוי בספורט בישראל.

אורי שפר: אנחנו גם מקווים שיבואו סכומים נוספים.

עליזה לביא: אני מאוד מברכת על זה וגם על הנתונים על פרחי הכדורסל.

עליזה לביא: אבל תבינו, אם לא יהיה מודל חיקוי ותמונת חלון ראווה אנחנו לא נצליח להתקדם - -

אורי שפר: את צודקת.

עליזה לביא: צריך להבין שבשנים הקרובות הספורט הנשי לא יחזיק את עצמו כלכלית.

עליזה לביא: אנחנו צריכים להבין שזה סיפור אחר, זה מקרה אחר.

עליזה לביא: ההתייחסות שלנו – אם אנחנו רוצים שיהיה חלון ראווה – צריכה להיות אחרת.

עליזה לביא: אני לא יודעת מי זאת היועצת השיווקית של הטוטו, אני אזמין אותה לסדנת מגדר.

עליזה לביא: אם אלה ההמלצות שלה אני לא מבינה באיזה מדד ציבורי זה עומד.

איציק לארי: היא סמנכ"לית, דרך אגב.

עליזה לביא: לא יעלה על הדעת שכספי ציבור שאמורים לבנות את כל מה שאתם מתארים – ואני מברכת על העבודה הברוכה שנעשית במשרד, ואני רואה את השניות בחלוקה שלך בין "אני" כמשרד לבין "אנחנו" כמפקחים או חלק מהטוטו.

עליזה לביא: צריך להבין שאם אנחנו רוצים לשנות אנחנו חייבים להכיל את האחרות המגדרית וגם את כל האיחור שלנו בטיפול בנושא לאחר כל מה שקרה כאן.

עליזה לביא: ענת, בבקשה.

ענת מימון: למעשה, הרבה מהדברים כבר נאמרו לגבי החוק להסדר ההימורים בספורט.

ענת מימון: אני רק אעיר כמה הערות קודם כול לגבי הרכב המועצה.

ענת מימון: ההרכב נקבע בחוק.

ענת מימון: יש חוק שיווי זכויות האישה שקובע ייצוג הולם שזה משהו שחל על ועדות כאלה, וצריך לבדוק האם צריך לציין פה מפורשות אולי להגדיל את שלושת נציגי הציבור, ואז לקבוע ייצוג הולם לנשים.

ענת מימון: זה משהו שהמחוקק צריך לחשוב עליו.

עליזה לביא: עמליה, אז יכול להיות שאנחנו ניכנס לזה, נגיש הצעת חוק לעניין הזה.

ענת מימון: יכול להיות שמתוך שלושה נציגי ציבור אחת שנמצאת - -

אורי שפר: על-פי תיקון חוק הספורט שהובילה השרה לימור לבנת, כל ארגוני הספורט חייבים בייצוג הולם; 30% לפחות נציגות נשים בהנהלות או כאחוז של הספורטאיות באיגוד.

איריס שטרק: החלטת הממשלה בעניין חברות ממשלתיות אמרה שייצוג הולם הוא 50%.

איריס שטרק: חד משמעית.

עליזה לביא: אז אנחנו נבדוק את זה.

איריס שטרק: בוודאי זה גוף שהוא ממש ציבורי.

איריס שטרק: זאת חברה ממשלתית לכל דבר.

איריס שטרק: הוא מוקם בכוח החוק, אבל זה תאגיד סטטוטורי שבוודאי חייב להיות עם 50%.

עליזה לביא: אתנה, אתן גם אמורות לבוא בסוף שנה לדווח.

עליזה לביא: אנחנו נשמח להזכיר לכן שבסוף השנה תבואו לדווח, וגם כאן נשמע איפה הדברים עומדים.

ענת מימון: זה לעניין ההרכב.

ענת מימון: אבל לגופו של עניין דרך המלך קבועה בסעיף 9 שזה השימוש ביתרת ההכנסות.

ענת מימון: החוק קובע איזשהו מדרג, ואומר שלפחות 42% מהתקבולים יהיו לצורך תשלום לזוכים.

ענת מימון: מעבר לזה מה שייוותר בידי המועצה אחרי שמנכים את הפרסים ואת הוצאות המועצה החוק מתווה איך הכספים האלה יחולקו.

ענת מימון: שם למעשה מותווים כל השיקולים.

ענת מימון: הנושא של ספורט נשים הופיע שם פעמיים גם בסעיף קטן ב(1) שחייבים ש-10% מהסכום ילך לתמיכה בספורט נשים וגם שר החינוך צריך לקבוע אמות מידה, וגם שם צריך לתת את הדעת לנושא של תמיכה בספורט נשים.

ענת מימון: כלומר המחוקק כן ראה לנכון לייחד ולהתייחס לנושא הזה.

ענת מימון: מה שקורה הוא שבשלב שלפני שהכסף זולג למסננת הזאת ששם יש אמות המידה, שם יש ההוצאות, ובהוצאות החוק לא נוגע, חוץ מתקציב המועצה.

איריס שטרק: הוא לא מגביל אותם.

ענת מימון: התקציב מאושר על-ידי ועדת הכספים.

איציק לארי: שני השרים בוועדת הכספים של הכנסת: שרת התרבות והספורט ושר האוצר.

ענת מימון: נכון.

ענת מימון: התקציב מאושר על-ידי שני השרים בוועדת הכספים של הכנסת, אבל אין כללים וקריטריונים להבניית התקציב.

ענת מימון: מה שקורה הוא שדרך המלך לתקצוב, שזה סעיף 9, ששם יש גם אמות מידה ושקיפות ומצד שני גם בודקים שאותן קבוצות עומדות בתנאים מסוימים, ונמצא.

ענת מימון: מה שקורה הוא שהוצאות הפרסום והשיווק זה משהו שצריך שיהיה לגוף, אבל יוצא שאין פיקוח, אין תנאים, אין שקיפות, ואין ודאות.

איציק לארי: יש דירקטוריון.

איציק לארי: יש אחרי זה שני שרים, יש ועדת כספים.

ענת מימון: אני מדברת על הפיקוח של המחוקק על עמידה באמות המידה שהוא רצה שיבואו לידי ביטוי.

ענת מימון: השאלה גם מבחינת אחוזים מהי החלוקה בין כספי התמיכות שנותרים לבין כספי הוצאות השיווק.

איציק לארי: כספי השיווק שזה חסויות לגופי ספורט שהכדורגל הוא העיקרי בהם הם כ-100 מיליון שקל.

איציק לארי: התמיכות זה שני מישורים עיקריים: מתקנים ותמיכות, והם כ-450 מיליון שקל.

ענת מימון: המחוקק צריך לחשוב אם להגביל באיזושהי צורה גם את כספי השיווק, את ההוצאות או לקבוע מבחן מה יכול להיחשב ככספי הוצאות לשיווק, ואיך בודקים שאותם כספים הם באמת כספי הוצאות לשיווק.

איריס שטרק: הנקודה העיקרית היא האם הם בכלל הוצאות שיווק.

איריס שטרק: אין להם פתרון לזה.

איריס שטרק: אין שום דיווח לשרים ושום דיווח פומבי ושום דרך לדעת מהם אותם קריטריונים שקבע אותו דירקטוריון, ומה גרם לו במשך שלוש שנים להחליט לתת לנו 2 מיליון – והיינו שווים 2 מיליון – ודווקא כשהגענו לשיא, ודווקא כשעשינו הכי הרבה דברים – פתאום השווי שלנו נהיה אפס; ואחרי שבוע השווי שלנו נהיה חצי מיליון.

איריס שטרק: מה יהיה השווי שלנו מחר?

איריס שטרק: במה הוא יהיה תלוי באיזו גחמה?

טל אור: האם בשלוש השנים האחרונות היה שיקול עסקי לתת 2 מיליון שקל ופתאום לא?

טל אור: מה היה השיקול העסקי אז?

איציק לארי: אתם תוקפים אותי בצורה מאוד לא הוגנת.

עליזה לביא: איציק - -

איציק לארי: אבל אני אענה גם על זה, אין שום בעיה.

אורה גלזר: בפרוטוקול ישיבת המועצה אתם כתבתם: "לא השתכנענו".

אורה גלזר: מישהו ביקש מאתנו לנסות לשכנע אתכם?

אורה גלזר: פניתם אלינו לבקש מאתנו נתונים על מה שעשינו או לא עשינו?

אורה גלזר: זאת הייתה ההחלטה: לא השתכנענו – ביטלנו.

איציק לארי: אנחנו לא פונים לגופי שיווק לגבי פרסום ושיווק.

איציק לארי: זאת לא תמיכה.

איציק לארי: חשוב לי להדגיש את זה.

איציק לארי: נכון שנתנו כמה שנים חסות לליגת כדורסל נשים.

איציק לארי: הכנסנו את כדורסל נשים לתוכניה שלנו, עשינו מאמץ להכניס את זה, ניסינו לקדם את הענף.

איציק לארי: באנו, הצגנו נתונים אחרי שהשקענו הרבה מאוד כספים.

איציק לארי: נכון – יכול להיות שמישהו יכול היה לפרש ולתקוף אותנו בעניין הזה ולומר, מה פתאום עשיתם את זה, אבל באופן אסטרטגי נתנו 2 מיליון שקל לנשים.

איציק לארי: לצערי, במשך אותן שנתיים לא היה עניין בהימורים על משחקי כדורסל נשים.

איציק לארי: לא הייתה שום הצדקה מסחרית ולא כלכלית לא לפרסום שלהם בטופס ולא לשיווק שלהם.

אורה גלזר: כי אנחנו לא משודרים כי ערוץ 1 לא מוכן לשדר אותנו.

איציק לארי: אבל אתם הייתם בערוץ 5.

אורה גלזר: עזוב, באמת.

אורה גלזר: זה הביצה והתרנגולת.

איציק לארי: יכול להיות.

איציק לארי: אז פה השקענו במשך כמה שנים ולא קרה שום דבר.

אורה גלזר: כמה שנים?

איציק לארי: אני באופן אישי רציתי להמשיך.

איציק לארי: בא דירקטוריון והחליט לא להמשיך את זה.

אורה גלזר: אם לא השרה אנחנו - - -

אורי שפר: אורה, את צודקת, לדעתי, כשאת אומרת שזה ביצה ותרנגולת.

אורי שפר: השאלה היא פשוטה מאוד: איך כן מעבירים את הכסף?

אורי שפר: כולנו מסכימים שצריך להעמיד משאבים למנהלת הכדורסל ואני אומר בשוליים – גם לכדוריד ולכדורעף נשים – כדי שלא יפעלו בחסד, אלא בזכות וכדי שיעצימו את הפעילות שלהם כי הפעילות שלהם תביא לפעילות ענפה בענפים האלה.

אורי שפר: אין על זה בכלל חילוקי דעות.

אורי שפר: אנחנו מציגים מתווה.

אורי שפר: לצערנו הרב, לוחות הזמנים נקבעו לנו בהינף יד כי ההחלטה של הטוטו לא הייתה צפויה לכולנו.

אורי שפר: ברגע שהתקבלה ההחלטה של הטוטו, באותו יום, קיימנו דיון במשרד.

אורי שפר: קראנו לכל האנשים הנוגעים בדבר והתחלנו להניע את המערכת לפתרון.

אורי שפר: אני מודיע שאנחנו לא נרפה עד שלא נביא את הפתרון שיהיה לפחות בסכום שהיה אמור להיות השנה.

אורה גלזר: - - - לא לשנה אחת כי אנחנו כדירקטורים - - -

אורי שפר: אני גם מסכים לא לשנה אחת.

אורי שפר: יותר מזה – ננסה במהלך העונה הזאת למצוא פתרון שירגיע את כל הנושא הזה ויאפשר פעילות רב-שנתית מבחינת המנהלות של ספורט הנשים בישראל ברמה המקצועית הגבוהה לטווח ארוך.

עליזה לביא: ברשותך, אני רוצה לעבור לטל נתן, מנהל אגף מקצועי נשים באיגוד הכדורסל.

עליזה לביא: בבקשה.

טל נתן: הנושא התקציבי מאוד מעניין, אבל אני רוצה לברוח שנייה הצדה ולספר למי שלא יודע: כדורסל נשים הוא הענף המוביל במדינת ישראל בספורט נשים.

טל נתן: אין בכלל ספק.

טל נתן: אנחנו רואים את זה כל יום במספר הבנות שמצטרפות לכדורסל.

טל נתן: אני רוצה לספר סיפור קטן, ותבינו בדיוק.

טל נתן: גם כל הבעיה של הכסף נגזרת מהסיפור הזה.

טל נתן: כשבאה המורה לכיתה ורושמת על הלוח שיש חוג כדורסל לבנים – כל הכיתה מגיעה; כשהיא רושמת שיש חוג כדורסל לבנות אולי ילדה אחת מגיעה.

טל נתן: אנחנו צריכים להביא את הבנות.

טל נתן: הצלחנו להביא את הבנות.

טל נתן: יש מספר גדול של בנות; יש ליגות, יש נבחרות, נבחרת הנערות.

אורי שפר: טל, גם בכל הענפים האחרים ההרשמה לתכנית הפרחים היא כפולה מיכולת הקליטה שלנו.

אורי שפר: אנחנו פשוט נפעמים מהיקף ההרשמה ומאוד שמחים.

אורי שפר: צדקת שהכדורסל מבחינת היקף בספורט הקבוצתי הוא מספר אחת בישראל.

אורי שפר: בעניין הזה צריך לזכור שבספורט האישי יש לנו הישגים מדהימים: ירדן ג'רבי ולי קורזיץ שהן אלופות עולם - -

טל נתן: נשים.

אורי שפר: אני בכוונה מציין את הנשים.

טל נתן: אני אומר שוב: ליגת העל היא המודל, היא החלום, היא הדבר שכל הילדות האלה צריכות להגיע אליו.

טל נתן: אסור לפגוע בכסף.

טל נתן: לא יעלה על הדעת שחודש לפני ליגה – ואני מאמן כדורסל שמכין עונה, מכין תקציב, מכין קבוצה, בוחר שחקניות זרות, בוחר שחקניות ישראליות – פתאום מקבלים את הדבר הזה.

טל נתן: חייבים לעשות פה מאמץ עילאי כדי שהליגה תיפתח בעוד שבועיים.

טל נתן: אסור שזה ייעצר.

טל נתן: צריך רק להגדיל את התמיכות ולא להוריד אותן.

עליזה לביא: תודה.

עליזה לביא: גברתי, בבקשה.

דורית דוידוביץ' בנט: לי אין שום קשר לעולם הספורט, אני מעולם אחר לגמרי.

דורית דוידוביץ' בנט: הקשר היחיד שלי הוא שאני אמא לילדה שהיא שחקנית כדורסל - -

טל נתן: אל תהיי צנועה.

טל נתן: הבת שלך היא אחת השחקניות המוכשרות והמובילות היום.

איריס שטרק: והיא מנכ"לית של חברה של אנרגיות מתחדשות.

איריס שטרק: היא מאוד צנועה.

דורית דוידוביץ' בנט: אני יושבת מול הטוטו ונזכרת במלחמות שלי מול חברת חשמל פה בחדרים האלה, אז זה בסדר.

דורית דוידוביץ' בנט: אני רואה את כל ההתכוונות של המשפחה ואת המהלך של הבת שלי והעתיד שלה, ואני החלטתי לקחת אחריות ולהסתכל גם בדרך אחרת.

דורית דוידוביץ' בנט: אני לא נכנסת לעולם של הספורט.

דורית דוידוביץ' בנט: בסופו של דבר במקרה פגשתי את צחי פישביין בסוף שבוע בירושלים, שאחרי ויכוח ארוך אמר לי, welcome לעולם, יש אפליה גדולה בין נשים לגברים, מה את מתפלאת?

דורית דוידוביץ' בנט: לא זה ציפיתי לשמוע אחרי ויכוח ארוך.

דורית דוידוביץ' בנט: אני חושבת שכל השולחן שם היה בעד הנשים.

דורית דוידוביץ' בנט: אני רוצה לתת כמה פרספקטיבות של הצעה שאני חושבת שזאת המהות של הדיון הזה שאולי יהיו נקודות למחשבה פה.

דורית דוידוביץ' בנט: כל מה שהספורט טוטו עושה למען קידום תחתית הפירמידה – כמו שאני קוראת לזה – אלה באמת פעולות מבורכות.

דורית דוידוביץ' בנט: אבל צריך להיות גם ראש לפירמידה, וכשהבנות מגיעות לראש התשובה לבת שלי היא שתלך לשחק באירופה אם היא כל כך טובה, אין לה מקום בארץ.

דורית דוידוביץ' בנט: אנחנו אמנם משק מוטה ייצוא, אבל אנחנו לא רוצים לייצא את הילדים שלנו.

דורית דוידוביץ' בנט: לא גידלתי ילדה כדי להוציא אותה מחבל אילות להרצליה ומשם לברצלונה או לרומניה או לכל מיני מקומות שזה מה שאומרים לי לעשות.

דורית דוידוביץ' בנט: אני מספרת לכם את זה כמי שהיא לא בעולם הספורט.

דורית דוידוביץ' בנט: בחיים שלי לא דרכתי על מגרש כדורסל עד שהבת שלי הגיעה לשם.

דורית דוידוביץ' בנט: האמירה שלי הייתה שהיא מאוד מוכשרת והיא תצא לאירופה כי אין לה מה לעשות בישראל.

דורית דוידוביץ' בנט: לדעתי, היא צריכה להיות בישראל, ואחרות כמוה צריכות להיות בישראל.

דורית דוידוביץ' בנט: את ראש הפירמידה צריך לחזק.

דורית דוידוביץ' בנט: מה שאני שומעת פה הוא שמחזקים את התחתית, וזה חשוב כי מתחתית עולים למעלה, אבל למעלה לא מחזקים, אלא מחלישים.

דורית דוידוביץ' בנט: דבר נוסף אני לא ראיתי אף פעם ספורט בטלוויזיה, זה לא עניין אותי.

דורית דוידוביץ' בנט: היום אני צופה כי הרבה פעמים אני לא יכול להגיע למשחקים ולראות את הבת שלי כי אני גרה רחוק.

דורית דוידוביץ' בנט: אין שום תכנית שיווקית אסטרטגית לליגת נשים.

דורית דוידוביץ' בנט: אני רואה גברים וגברים וגברים וגברים.

דורית דוידוביץ' בנט: זה לא יעזור – תכניות השידורים הן סביב הגברים, הגישה היא סביב הגברים.

דורית דוידוביץ' בנט: כשבונים תכנית אסטרטגית שיווקית לטווח ארוך עם יעדים ברורים ותקציבים ברורים יהיו לך גם תוצאות.

דורית דוידוביץ' בנט: אנחנו בעולם של מדיה.

דורית דוידוביץ' בנט: מאוד קל לשווק כל מה שרוצים בחכמה.

דורית דוידוביץ' בנט: יש אנשים מאוד מוכשרים במדינת ישראל שישווקו הכול.

דורית דוידוביץ' בנט: אתה תבנה לאט-לאט תהליך שיווקי שבונה לך מותג.

דורית דוידוביץ' בנט: המותג הזה ימשוך אחריו.

דורית דוידוביץ' בנט: אני באתי לאיזי ואמרתי, בואו נביא ספונסרים.

דורית דוידוביץ' בנט: כל הספונסרים שניסיתי להביא מהעולם שלי אמרו, זאת תרומה לקהילה, זאת לא חסות, איפה יראו אותי?

דורית דוידוביץ' בנט: אין שידורי טלוויזיה קבועים.

דורית דוידוביץ' בנט: איזי אמר לי, כל הקירות לבנים של כדורסל, אין מקום לבנות של כדורסל.

דורית דוידוביץ' בנט: אין מקום שיהיה בו שלט אחד אפילו במשחק בנים של קבוצה שמשווקת כדורסל נשים.

דורית דוידוביץ' בנט: עכשיו יש ארבעה ריבועים מכל מגרש ומכל מקום אצל בנים.

דורית דוידוביץ' בנט: אצל בנות – פעמיים היה שידור של הבת שלי בעונה שלמה במקרה.

דורית דוידוביץ' בנט: תמיד זה היה רמלה או אשדוד.

איציק לארי: אני ממש מסכים איתך.

איציק לארי: כל העניינים האלה הם עניין השידור במדינת ישראל ולא מנהלת הליגות - -

עליזה לביא: איציק, אבל בוא נחזור לחזון של הטוטו.

עליזה לביא: הרי היא מדברת על המימוש של החזון שלך.

איציק לארי: אני לא מנהל את גופי השידור במדינת ישראל.

עליזה לביא: אבל אתה עכשיו מדינת ישראל.

עליזה לביא: אתה אזרח, אתה מכיר את המשחק.

איציק לארי: בהחלט.

איציק לארי: אני מזדהה עם כל מילה שהיא אומרת.

איציק לארי: לצערי, ידי כבולות.

איציק לארי: יש הרגשה שהטוטו יכול לעשות כל דבר.

איציק לארי: ממש לא.

איציק לארי: אי אפשר - - - לגופי השידור האלה.

דורית דוידוביץ' בנט: אתם גוף ציבורי.

דורית דוידוביץ' בנט: כשהתווכחתי עם צחי אמרתי לו, אתם גוף ציבורי, ואתם צריכים לייצר מציאות.

דורית דוידוביץ' בנט: לייצר מציאות זה לפעמים לצאת מהעולם הקטן שלי של הלוטו-טוטו ולחבור ולייצר תכנית רב מערכתית עם ערוצי הטלוויזיה ועם כל מיני גופי שיווק אחרים, אלוהים יודע מה.

דורית דוידוביץ' בנט: אני לא מומחית בשיווק, אבל אני יודעת שזה עובד.

דורית דוידוביץ' בנט: אולי אחד הדברים שצריכים לצאת מפה זה להושיב קבוצה מכמה מערכות ולבנות תכנית אסטרטגית שיווקית לעשר השנים הקרובות.

דורית דוידוביץ' בנט: בעולם שאני נמצאת של הרבה סטרטאפים בתעשייה הישראלית יש קרנות הון-סיכון שמשקיעות לטווח קצר ורוצות כמוכם לקבל תוך שנתיים-שלוש אפליקציה במחשב, ויש חממות טכנולוגיות שהחברות משקיעות גם בהן, והן יודעות שהקציר הוא בטווח הארוך.

דורית דוידוביץ' בנט: לי יש עשר חברות טכנולוגיה של אנרגיה מתחדשת בסטרטאפ.

דורית דוידוביץ' בנט: ברור לך שאלה חברות שאולי אחת מהן תרוויח בעוד עשר שנים.

דורית דוידוביץ' בנט: זה לא אפליקציות לדבר הזה.

דורית דוידוביץ' בנט: לכן הגופים הציבוריים שקשורים לתחום הזה ראו לנכון לעשות מסלול לטווח ארוך ומסלול לטווח קצר.

דורית דוידוביץ' בנט: כאן בשיווק של הנשים זה סטרטאפ.

דורית דוידוביץ' בנט: תסתכלו על זה כעל סטרטאפ, תסתכלו על זה כעל חממה טכנולוגית.

דורית דוידוביץ' בנט: תיקחו את זה, זאת החממה שלכם של הספורט, לא טכנולוגית – תסלחו לי, אני מדברת במונחים שלי.

איציק לארי: את מכוונת לפתרון שאנחנו מציעים.

קריאות: - - -

איציק לארי: באתנה את תיפגשי עם עמרית - -

עליזה לביא: חברים, רבע לשתים-עשרה.

דורית דוידוביץ' בנט: לא אתנה.

דורית דוידוביץ' בנט: עזוב אותי מאתנה.

איציק לארי: כדאי כי את מביאה רעיונות מצוינים.

דורית דוידוביץ' בנט: אני מדברת על הטופ של הפירמידה.

דורית דוידוביץ' בנט: אני לא מדברת על - - -

איציק לארי: על הטופ – לשינוי עמדות, לשיווק, לשינוי אסטרטגי.

טל נתן: התחתית עובדת.

דורית דוידוביץ' בנט: התחתית עובדת.

דורית דוידוביץ' בנט: אנחנו מדברים על הטופ.

איציק לארי: לא התחתית - -

דורית דוידוביץ' בנט: אתנה זה תחתית.

דורית דוידוביץ' בנט: אתנה זה הבסיס - - -

איציק לארי: לא רק - -

קריאה: ממש לא.

איציק לארי: היום השקענו פעם ראשונה בשיווק.

אורה גלזר: אבל התפקיד של המנהלת זה לחלק - - -

איציק לארי: לא רק.

איציק לארי: גם לשנות עמדות, ויש להם תכנית שיווק אסטרטגי - - -

עליזה לביא: גברותי ורבותי, בבקשה.

עליזה לביא: איזי צ'ינאו, יושב-ראש קבוצת בנות הרצליה, בבקשה.

איזי צ'ינאו: שלום לכולם.

איזי צ'ינאו: אני שומע פה הרבה מילים מאוד יפות.

איזי צ'ינאו: למדתי גם מונחים חדשים: שיווק מוחרג.

איזי צ'ינאו: אני חושב שעשיתם פעולות מאוד יפות עם ליגת העל לגברים שב-99'-2002 ההתעניינות בה הייתה מאוד נמוכה.

איזי צ'ינאו: עבור שידורים נאלצנו לשלם לטלוויזיה בפעולות מצוינות של שיווק ומיתוג שעלו הרבה כסף.

איזי צ'ינאו: הליגה לגברים נמצאת איפה שאתה אומר, שהיא מניבה.

איזי צ'ינאו: אני מאוד מתחבר למה שדורית אמרה כאן.

איזי צ'ינאו: אפשר לייצר משהו לטווח ארוך.

איזי צ'ינאו: תשתמשו באותם מינוחים של שיווק, שיווק מוחרג.

איזי צ'ינאו: אני רוצה להביא את תמונת המצב של קבוצת בנות הרצליה ושל קבוצות אחרות.

איזי צ'ינאו: אנחנו לא יכולים לחיות מהבטחות שאולי יתממשו, ממיליון שקל שאולי יגיעו.

איזי צ'ינאו: אנחנו צריכים לעמוד בבקרה תקציבית, בחוזים לשחקניות, ביעדים ברורים.

איזי צ'ינאו: אין לנו מקורות אחרים להביא את הכספים האלה.

איזי צ'ינאו: אם הם לא יגיעו עם לוחות זמנים מדויקים פשוט אי אפשר יהיה להתחייב בפני השחקניות שלחלקן כבר התחייבנו כי היינו צריכים לעמוד בבקרה תקציבית, ובנינו על התכנית ועל הכספים של השנה הקודמת.

איזי צ'ינאו: אני רוצה להוסיף עוד דבר אחד: משיכת השטיח מתחת לרגליים שלנו היא לכאורה משהו שאולי אפשר יהיה להתמודד אתו.

איזי צ'ינאו: הסביבה הכוללת שלה היא הרבה יותר מסובכת כי היא לא מאפשרת לנו לגשת לספונסרים, היא לא מאפשרת לנו לגשת לעיריות, היא לא מאפשרת לנו לגשת לשחקניות ולתת להן שכר הולם, היא לא מאפשרת לנו לגשת למאמנים ולתת להם שכר הולם, היא לא מאפשרת לנו לגשת למאמני כושר ולתת להם שכר הולם.

איזי צ'ינאו: אני גם עובד בקבוצת גברים ומאוד קל לי, וזה משהו שלא קרה ביום וביומיים.

איזי צ'ינאו: זה קרה בתהליך.

איזי צ'ינאו: שם אני יכול לתת סכומים ולהגיע לספונסרים ולהציג להם מה אנחנו מסוגלים לתת.

אורי שפר: סליחה, אתה מייצג את בני הרצליה?

איזי צ'ינאו: אני מייצג את בנות הרצליה.

אורי שפר: לפי מה שאני יודע, עיריית הרצליה משקיעה גם בגברים וגם בנשים משאבים לא מעטים.

איזי צ'ינאו: אלמלא עיריית הרצליה הייתה עוגן של הנשים לא הייתה קבוצה בהרצליה.

אורי שפר: אני שמח.

עליזה לביא: אני דווקא מאוד עצובה.

עליזה לביא: כי מה אתה אומר?

עליזה לביא: למה אני עצובה?

עליזה לביא: כי גם כאן אנחנו רואים שברשויות חזקות יותר או כשיש מודעות של ראשת העיר שהייתה במקרה הזה חברתי היקרה השרה גרמן שהנושא הזה היה מאוד חשוב לה.

עליזה לביא: אני לא מכירה הרבה מקומות במדינת ישראל כמו הרצליה.

עליזה לביא: בכלל, יש לכם שם גם מנהלת נשים, וכל הנושא הזה הוא אחר לגמרי.

עליזה לביא: אין עוד עיר כמו הרצליה - -

אורי שפר: יש.

עליזה לביא: אתה רואה פה הלימה.

עליזה לביא: אותו כנ"ל לגבי סל הבריאות.

עליזה לביא: הדוגמה שקל לי לתת לך, איציק, היא שבפעם הראשונה השנה בסל בריאות היו 50% נשים, והסל נראה אחרת.

עליזה לביא: זאת הדוגמה הכי קלה לצבוע ולהראות לך מה קורה כשיש מגוון דעות והתבוננות על סל תרופות כשבין מקבלי ההחלטות יש מספר שווה בין גברים לנשים.

עליזה לביא: אז הסל נראה גם אחרת.

איציק לארי: ייתכן, אני לא מתווכח אתך.

איציק לארי: בהחלט ייתכן שההחלטה הייתה שונה אם ההרכב היה כמו שאת אומרת.

עליזה לביא: אני כמחוקקת הולכת לבדוק איך אני עוזרת פה.

עליזה לביא: זה ברור לי.

עליזה לביא: אבל גם ברור לי שבשנים הקרובות אנחנו רוצים להצמיח את כל הפרחים האלה, אנחנו רוצים יחד לשנות.

עליזה לביא: אתה מדבר במונחים של "אנחנו"; אתה מדבר על חזון.

עליזה לביא: אם היום אתה שומט את הקרקע – עם כל הפתרון שאני מנסה לראות איך הוא קורם עור וגידים הוא לא יכול להבטיח.

עליזה לביא: אתה שומע פה לא מאמנים ולא שחקניות ולא חוזים ולא שיווק שאתה רוצה שהם יצמחו.

עליזה לביא: איך הם יצמחו אם לא תיתן להם את ליטרת הבשר הזאת כדי להתחיל להנביט אותה?

עליזה לביא: איך אנחנו יוצאים מהמעגל הנורא הזה?

איזי צ'ינאו: מנהלת ליגת העל לנשים שהיא מנהלת צעירה פועלת בסך הכול עם יושבת-ראש מצוינת שנרתמה לעניין, אבל היא מתנדבת, ועם מנכ"לית.

איזי צ'ינאו: זה פחות או יותר כל מי שאמור לעסוק כרגע בתחום של השיווק.

איזי צ'ינאו: במנהלת אנחנו לא נהיה מסוגלים כדירקטורים וכאנשים מקצוע להביא עוד כספים ממקורות עסקיים ואחרים עם כוח אדם כזה.

איזי צ'ינאו: אנחנו חייבים את התמיכה של הטוטו ושל רשויות הספורט לעניין הזה.

איזי צ'ינאו: לצערי הרב, כל הדברים היפים, הנהדרים והטובים שנעשים כמו בניית אולמות גדולים ואתנה מלמטה לא יאפשר לנו את התחלת העונה כפי שאנחנו אמורים לעשות את זה.

עליזה לביא: איציק, עם הדברים שאתה שומע כאן, אפשר שתחזרו למועצה שלכם ותעשו חשיבה מחודשת?

איציק לארי: בהחלט.

איציק לארי: אני מתחייב לחזור אליהם ולהביא את רוח הדברים.

איציק לארי: לצערי הרב, אני לא יכול להתחייב ולומר שזה יעזור.

עליזה לביא: תוך כמה זמן אתה יכול לחזור אלי עם תשובה?

עליזה לביא: מתי אתה תוכל לכנס את הדירקטוריון?

איציק לארי: הדירקטוריון שלנו מתכנס בכל מקרה ב-18 בחודש ביום חמישי הבא.

עליזה לביא: אבל אז צריכה להיות החלוקה.

עליזה לביא: לכן מיהרנו לכנס את הוועדה היום בפגרה.

איציק לארי: נכון.

עליזה לביא: אז האם אתה יכול לשנות כרגע את החלוקה ב-18, להציג את הדברים?

איציק לארי: אני יכול להציג את הדברים.

איציק לארי: בסופו של דבר מי שקובע זה הדירקטוריון.

עליזה לביא: לחזור אלינו עם תשובה ולא ב-18 לקבל את מה שהייתם אמורים לקבל מבחינת חלוקה.

עליזה לביא: אני מבקשת ממך לדחות את ה-18.

איציק לארי: לדחות?

עליזה לביא: הרי ב-18 הייתה אמורה להיות החלוקה - -

איריס שטרק: אמור להיות תיקון לחלוקה המעוותת, לטעמנו.

עליזה לביא: אז אני מבקשת לעצור את התיקון הזה.

עליזה לביא: אני מבקשת לנצל את הישיבה שאמורה להיות ב-18, להביא את רוח הדברים ולחזור מההחלטה.

איציק לארי: אמרתי – אני אביא את רוח הדברים, אומר אותם ב-18 בחודש, ותתקבל שם החלטה בהתאם.

עליזה לביא: אלה שתי החלטות.

עליזה לביא: אני מבקשת ממך לעכב את התיקון.

עליזה לביא: גם אם תהיה תשובה שלילית אני מבקשת לחזור אלינו עם דיווח ולראות איך מוצאים פתרון.

איציק לארי: בכל מקרה אני אחזור עם דיווח לפה.

עליזה לביא: אבל אם תחזור עם דיווח אחרי שתקבלו את האישור של הדירקטוריון - -

איציק לארי: אני לא מוסמך להכתיב לדירקטוריון מה להחליט, אבל אני בהחלט אביא את רוח הדברים.

קריאה: קול אחד מובטח יש.

עליזה לביא: וגם נציגות הציבור.

אורה גלזר: גם אורי זה מובטח.

אורי שפר: כן, אבל למען הגילוי הנאות ב-18 אני לא אהיה בדיון, אני בחו"ל.

איריס שטרק: אני חייבת לציין שאורי הצביע נגד, ואמר שהוא לא יכול להצביע בעד.

איריס שטרק: לכן הנושא הזה מאוד משמעותי.

איריס שטרק: גברתי, אנחנו הצענו פתרון הרבה יותר טוב:

איריס שטרק: אמרנו שהטוטו ייתן לנו את כל הכסף מידית ויתקזז אחר כך עם אתנה.

איריס שטרק: כל הדברים המותנים והדברים שאחרי זה יהיו בין הטוטו לבין אתנה.

איריס שטרק: קודם כול הפתרון לדבר המידי.

איריס שטרק: הצעתי את זה בכתובים.

איריס שטרק: איך אמר לארי?

איריס שטרק: אנחנו מדברים על חלק מאוד קטן.

איריס שטרק: כל השינויים והסדר ייעשו בשלב הבא, ייתן לנו 2 מיליון ואחרי זה יתקזז עם אותו תקציב של אתנה שאמור להיות התקציב הרב שנתי של אתנה.

איריס שטרק: זה הפתרון האחד והיחיד שיכול להיות.

איריס שטרק: שנית, אנחנו חייבים לצאת מפה בדרישה לחשיפה מלאה של כל הקריטריונים.

איריס שטרק: לא יכול להיות שאנחנו במנהל תקין נמשיך את המצב הזה כי לא נשמעה פה תשובה לנושא הזה.

איריס שטרק: אין לי ספק שרק ההתפנות של אותם כספים, רק החלק הקטן של 30 מיליון, אם הוא לא יהיה בכספי שיווק, ואם יעשו מכרזים כראוי יהיה הרבה יותר כסף לחלוקה לקבוצות.

איריס שטרק: חייב להיות פה פתרון בבסיס התקציב כסכום שלא מותנה למנהלת הליגה שתאפשר לנו.

איריס שטרק: אנחנו עם סכום של 2 מיליון שקל לא נוכל לשנות עמדות.

איריס שטרק: אני מצהירה פה שאף אחד לא ייתן לי כסף לשינוי עמדות כי אני לא אחתום שאני אעשה שינוי עמדות ב-2 מיליון שקל.

איריס שטרק: אני יכולה ב-2 מיליון שקל לתת לקבוצות לחיות ועוד קצת לפעול כדי למתג את המגרשים, לשלם לכל הגופים שעולים לי הרבה כסף, ולהעסיק בן אדם בחלקיות משרה שאני מעסיקה כדי לתפעל את כל המערכת מעבר למאות השעות שאני מתנדבת.

איריס שטרק: אז בואו לא נשלה את עצמנו, בואו לא נבנה כאן מצגים שלא יכולים להתקיים.

איריס שטרק: אלה ההחלטות היחידות שיכולות להיות.

איריס שטרק: האמת היא שיותר מזה – אני חושבת שצריכה להיות שאיפה לחוקק חוק שיגביל את הוצאות השיווק, שיקבע להם קריטריונים מאוד ברורים, שהקריטריונים האלה יהיו מפורסמים.

איריס שטרק: הנושא הזה הוא, לדעתי, צינור מעוות.

איריס שטרק: אני נזהרת מהמילה "שחיתות" כי אני מאוד מעריכה את מנכ"ל הטוטו ואת אנשיו.

איריס שטרק: אני רוצה להיזהר מהמילה "שחיתות" אבל הרבה מאוד כספים הלכו למקומות מסוימים לא מהשיקולים שהטוטו מצביע עליהם.

איריס שטרק: צר לי.

אורי שפר: יש לנו בעיה עכשיו.

אורי שפר: כי אם איריס רוצה הלוואה מהטוטו - -

איריס שטרק: לא אמרתי הלוואה.

אורי שפר: היא אומרת, לנו יתנו את הכסף, יראו את זה כהלוואה, והטוטו יתקזז אחר כך כשנעביר את ההחלטה.

איריס שטרק: אני לא אמרתי הלוואה, סליחה.

איריס שטרק: הטוטו ייתן לנו, ומבחינתו הוא יתקזז מול אתנה.

איריס שטרק: זה לא שייך אלינו.

איריס שטרק: אצלנו הכסף - -

עליזה לביא: למה יש בעיה, אורי?

אורי שפר: אנחנו בונים על זה שזה ייכנס תחת פעילות של שינוי עמדות.

אורי שפר: ברגע שאיריס מצהירה כאן שהיא לא מתחייבת שהיא לא יודעת לעשות עם שני מיליון בשינוי עמדות אין לנו מה להתחיל את המהלך בכלל.

אורי שפר: התקציב הזה הולך להיכנס לתקציב של שינוי עמדות של המועצה לספורט נשים שאתו ניסינו להביא את הבשורה, להתחיל להתניע את המערכה ולאפשר להם לקיים את הליגה.

אורי שפר: אמרתי שאנחנו צריכים הרבה יותר זמן - -

עליזה לביא: אורי, עשר קבוצות פועלות עם שחקניות, עם מאמנים זה שינוי עמדות.

עליזה לביא: ברגע שפרחי הספורט יראו עשר קבוצות במדינת ישראל זאת התחלה של שינוי עמדות.

אורי שפר: אין לי חילוקי דעות.

אורי שפר: אני רק אומר שאני צריך את שיתוף הפעולה של איריס.

אורי שפר: אני לא יכול לבד.

עליזה לביא: מה יותר משינוי עמדות?

אורי שפר: אני לא יכול לבד לעשות את זה.

אורי שפר: אני צריך את שיתוף הפעולה של איריס.

אורי שפר: אני מאוד בעד כל המהלכים האלה, אבל אני אומר שצריך לעבוד בשיתוף פעולה.

אורי שפר: אני יודע שגם עם 5 מיליון לא משנים עמדות של כל הציבור בישראל.

אורי שפר: אנחנו יודעים את זה היטב.

אורי שפר: זה תהליך ארוך טווח שדורש הרבה יותר משאבים כספיים, אבל צריך להתחיל באיזשהו מקום.

אורי שפר: אני פונה אליה שתעבוד אתנו במשותף כדי שנתחיל להתניע את המהלך הזה.

אורי שפר: שנית, מדברים על כספי תמיכה כדי להפעיל את הליגה.

אורי שפר: יש מנגנון מאוד מובנה לחלוקת כספי תמיכה בין אם זה משרדנו או זה לובצקי - -

עליזה לביא: זה כבר אמרתם.

אורי שפר: אני רוצה להעלות שוב אפשרות שאני לא חשבתי עליה מספיק, ואני לא יודע אם זה אפשרי, וזה לא לטווח הקצר – לנסות לדבר עם לובצקי שהוא יושב-ראש הוועדה הציבורית לחלוקת הכספים, לעשות איזושהי רצועה בכסף שמעבירים לאיגוד הכדורסל, ולומר שהכסף שצבוע ברצועה הזאת הולך למנהלת הכדורסל לנושא ניהול הכדורסל.

איריס שטרק: - - - סוכם בינינו בפגישה שהייתה לי עם אורי שפר, שברור שצריך לעשות את זה, והוא אמר שהוא יפעל, אבל אין קשר בין הדברים.

איריס שטרק: אין קשר.

אורי שפר: ואמרתי שאני רוצה לקדם את זה.

עליזה לביא: אני מברכת על זה - -

איריס שטרק: בהחלט אנחנו מברכים על זה.

עליזה לביא: עם הפתרון שאיריס מציעה לא מקובל אז בואו נחזור למה שהיה, 2 מיליון השקלים הללו - -

אורי שפר: אני לא אנסה להשלות אף אחד.

אורי שפר: אני אנסה להאיר.

אורי שפר: אני מאוד מחפש פתרון.

אורי שפר: אני מדבר עכשיו כחבר דירקטוריון הטוטו.

אורי שפר: אחד מהשניים: או שהמידע שהועבר לנו הוא נכון, ואז אני לא יכול להצביע בעד.

אורי שפר: אני באתי לטוטו לישיבה בידיעה – וכך גם חלק גדול מהחברים – שאנחנו מעבירים את התקציב הזה.

אורי שפר: משהובאו הנתונים ואמרו, עשינו מהלך של שנתיים, ובשנתיים האלה לא קיבלנו שינוי בתמורה לטוטו, אנחנו כאנשי השיווק לא יכולים להמליץ לכם לאשר את המהלך הזה – אני לא רואה איך מאשרים את זה מחר.

אורי שפר: נניח שעשו טעויות בעבר אז צריך להוסיף עליהן גם בהווה?

אורי שפר: אם למדנו שעשינו טעות, אז צריך להמשיך איתה?

אורי שפר: צריך למצוא את הדרך הנכונה, דרך המלך.

עליזה לביא: אורי, אבל התפקיד שלי שונה משלך.

עליזה לביא: אני אמורה לפקח, אני אמורה להבין.

עליזה לביא: יש פה עיוות משום שאתם דורשים טוהר מידות מול 2 מיליון שקלים, ואתם לא דורשים טוהר מידות מול 80 מיליון שקלים.

אורי שפר: לא נכון, אני לא מקבל.

איציק לארי: לא נכון.

עליזה לביא: אני מצטערת.

עליזה לביא: אני אומרת לשניכם שבוועדת כספים אני הולכת לשאול את כל השאלות שלא קיבלתי עליהן תשובות פה.

עליזה לביא: אתם את התקציב שלכם הולכים להעביר בוועדת כספים, ואני נשארת כאן עם שאלות פתוחות.

עליזה לביא: זה תפקידי כמחוקקת.

איציק לארי: את יכולה לדרוש את ההסכם מהתאחדות הכדורגל.

עליזה לביא: אני אומרת לכם שאני היום באה עם המון שאלות שאין לי עליהן תשובה, לפחות עם ארבעת חברי הכנסת של יש עתיד שחברים בוועדת כספים.

עליזה לביא: אני הולכת לשאול את השאלות האלה.

עליזה לביא: אני לא מצליחה לקבל תשובות.

איציק לארי: אנחנו רוצים לייצר עכשיו פתרון.

איציק לארי: אני מבין שלמנהלת הנשים בכדורסל יש רוח גבית, וההתעקשות שלהם בסופו של דבר תביא לכך שלא יהיה שום פתרון.

איציק לארי: אם אני אחזור לדירקטוריון הדירקטוריון נחרץ.

איציק לארי: יש דווקא דוח מבקר המדינה שאסור לנו לחלק כספי שיווק ככספי תמיכה.

איציק לארי: זה חד וחלק.

איציק לארי: לכן הדירקטוריון בשום פנים ואופן לא מוכן לקבל את הפתרון הזה.

איציק לארי: אני מותח את זה ומוכן למצוא צידוק על חצי מיליון שקל לטובתם תמורת כל מיני דברים שהם ייתנו לי.

אורי קידר: אם הם יסיטו את הכסף לכדורגל תוך יום יהיה פה פתרון.

איציק לארי: להסיט את הכסף לאתנה לטובת מנהלת נשים בכדורסל זה הפתרון הראוי, והוא נכון גם לטווח ארוך.

עליזה לביא: אתנה, לא שמעתי אתכם.

עליזה לביא: עמרית, בבקשה.

עמרית ינילוב עדן: קודם כול אני רוצה להתנצל בשמה של מיכל כפרי, יושבת ראש המועצה הציבורית, שלא הגיעה היום מסיבות אישיות.

עמרית ינילוב עדן: באתנה, כפי שאמרו פה עיקר התכניות עוסקות בתשתיות ובשימור הספורטאיות.

עמרית ינילוב עדן: בתוך האיגודים עיקר התכנית עוסקת בנבחרות הצעירות – בקידום שלהן ובתעדוף שלהן, גם המקצועי וגם התקציבי.

עמרית ינילוב עדן: צריך להבין שגם כאשר יש תעדוף תקציבי צריך מי שיקבל אותו.

עמרית ינילוב עדן: זאת אומרת חייבות להיות עוד ילדות בשביל לזכות באותו תקציב אחרת חלוקת העוגה נשארת בעינה.

עמרית ינילוב עדן: לכן עיקר הדגש של אתנה הוא בגיל הצעיר – עד גיל 16.

עמרית ינילוב עדן: התכנית של שיווק ושינוי עמדות יוצאת לפועל בעצם רק השנה, ב-2014.

עליזה לביא: רק עכשיו היא יוצאת?

עליזה לביא: בסוף 2014?

עליזה לביא: יש מהלכים שהיו פשוט קשים, אבל הנושא הזה יוצא לפועל.

עליזה לביא: עיקר התכנית עוסקת בפנייה להורים, לילדות, שיווק שהוא בתחום המדיה, הניו-מדיה וכדומה.

עליזה לביא: צריך להבין שהחלטת הממשלה על 5 מיליון שקלים יכולה לספק בצורה מסוימת את תחום שינוי העמדות, וברור שזה לא הרבה כסף.

עליזה לביא: התכנון העתידי, כמובן, בראייה של שינוי עמדות אומר שגם הפרויקט הזה צריך להמשיך לפחות למשך כעשור; כי אם אנחנו מדברים על שינוי עמדות כולנו יודעים שזה לא ייקח שנה או שנתיים.

עליזה לביא: כך שאם אכן יתוסף תקציב לתחום שינוי העמדות אפשר יהיה לעשות מעשה גם בתחום המדיה והשיווק ושינוי העמדות, על-פי קריטריונים, כמובן.

עליזה לביא: כי אתנה עובדת אך ורק על-פי קריטריונים ואמות מידה.

עליזה לביא: כך נוכל לסייע בחשיבה מושכלת ובתכנית אסטרטגית גם לתחום הכדורסל, שללא ספק, מבחינת מספר הילדות והחשיפה של הילדות הספורטאיות הוא באמת הענף המוביל לפחות פי שניים או פי שלושה מהענף הבא אחריו.

איריס שטרק: כל 80 מיליון השקלים הועברו אליכם?

עמרית ינילוב עדן: אנחנו מקבלים את התקציב אך ורק פר-ביצוע.

עמרית ינילוב עדן: אנחנו מוסרים דוחות.

איריס שטרק: כמה ביצעתם בשמונה השנים האחרונות?

איציק לארי: נשארו בקופה כ-16 מיליון שקל.

איריס שטרק: גברתי, נשארו בקופה של אתנה מתוך 80 מיליון – הם לא עוד לא ביצעו הכול - -

עמרית ינילוב עדן: אנחנו עוד לא סיימנו את התקציב.

עליזה לביא: איך הם יכולים לבצע אם רק עכשיו הם מתחילים?

איריס שטרק: לא, לא, הם פועלים.

איריס שטרק: יש 16 מיליון.

איריס שטרק: כך שיש גם היום אפשרות מידית.

איריס שטרק: הנה, עוד פתרון שיש.

עמרית ינילוב עדן: זה לא מדויק.

איריס שטרק: - - - אגב, מעולם לא - - - למרות פנייתנו, יש אפשרות להעביר אלינו מיד כסף מאתנה.

עליזה לביא: במשבר שנוצר כאן את יכולה לסייע ולהעביר?

עמרית ינילוב עדן: קודם כול זה צריך לעבור להחלטת המועצה הציבורית.

עמרית ינילוב עדן: אני לא יכולה להבטיח משהו בשם המועצה הציבורית.

עליזה לביא: אני מנסה לייצר פתרון.

עליזה לביא: השעה 12:00.

אורה גלזר: אני רוצה להבין, אתנה, לפחות לפי הגדרת התפקידים, עד היום - -

עמרית ינילוב עדן: לא, ממש לא.

אורה גלזר: ליגות מקצועניות?

אורי שפר: תפקידה של אתנה הוא לקדם ספורט נשים - -

אורה גלזר: היא אמרה כרגע, עד גיל 16.

אורה גלזר: לא ברור.

איריס שטרק: אין בעיה לצבוע את הכסף בכל צורה שהיא מיועדת מתוך התקציב שכבר אושר מ-16 מיליון.

איריס שטרק: תצבעו עכשיו את הכסף לשינוי עמדות בסיכום מנהל הספורט והטוטו, ותאשרו את זה.

עמרית ינילוב עדן: אני רוצה להסביר משהו.

עמרית ינילוב עדן: אנחנו פועלים לפי אמות מידה.

עמרית ינילוב עדן: אלה דברים שצריכים להגיע, כמובן, למועצה הציבורית.

עמרית ינילוב עדן: אבל זה לא רק עניין של החלטת המועצה הציבורית.

עמרית ינילוב עדן: המועצה הציבורית פועלת על-פי אמות מידה שפורסמו ברשומות.

עמרית ינילוב עדן: כמו כן יש אך ורק 5 מיליון שקל לשימוש תכנית שיווק שאושרה.

עמרית ינילוב עדן: זה על-פי החלטת ממשלה.

עמרית ינילוב עדן: זאת אומרת אין יותר מ-5 מיליון שקל פר-שנה.

עמרית ינילוב עדן: סך הכול השנה הוקצו כ-16 מיליון שקל, ואנחנו נמצאים מבחינתי בסוף עונה, תחילת עונה, וקשה להגיד על הניצול התקציבי.

עמרית ינילוב עדן: על הנייר ל-2015 נשארו 10.6 מיליון שקל.

עמרית ינילוב עדן: שוב, הם מחולקים על-פי אמות מידה.

עמרית ינילוב עדן: זה לא שמישהו יכול להחליט החלטה כזאת או אחרת.

עמרית ינילוב עדן: אם יגדילו בהחלטת הממשלה את התקציב לשיווק ולשינוי עמדות שם נוכל להגיש תכנית חדשה.

עליזה לביא: תודה, הדברים ברורים.

עליזה לביא: ליעד סואץ קרני, שחקנית בבנות הרצליה, בבקשה.

ליעד סואץ קרני: כולם פה גדולים וחזקים ממני ומבינים יותר בעניינים האלה.

ליעד סואץ קרני: אני רק יכולה להגיד מנקודת המבט שלי כשחקנית שלי הרגיש מוזר.

ליעד סואץ קרני: מצד אחד אני מאוד מבינה את המקום הזה שאם אין הצדקה אז שיווק וכל הסיפור הזה.

ליעד סואץ קרני: ברור לי.

ליעד סואץ קרני: מצד שני, עם כל זה שאולי אין לזה הצדקה מסחרית אני בטוחה שבעבר גם בספורט גברים זה לא הצדיק עצמו בהתחלה, אבל זה משהו שאפשר לבנות אותו.

ליעד סואץ קרני: אני כן חושבת ששווה לשים את הכסף עלינו ולשווק אותנו כי בסופו של דבר גם אתם תזכו וכולנו נזכה.

ליעד סואץ קרני: בעבר קצת נאבקתי עם הקבוצות, ועכשיו דווקא הגענו למקום מאוד טוב, ובטיימינג זה הרגיש מאוד לא נכון אחרי כל ההתקדמות וכל מה שעברנו.

ליעד סואץ קרני: אני באתי לכאן בעיקר כדי להראות שהשחקניות עומדות מאחורי המנהלת והקבוצות.

ליעד סואץ קרני: הם עושים מעל ומעבר כדי שהספורט שלנו יתקיים.

ליעד סואץ קרני: הטוטו שהוא גוף שתורם המון ועושה המון – זה מרגיש כאילו לקחתם את ה-peanuts.

ליעד סואץ קרני: זה peanuts בשבילכם הדברים האלה.

ליעד סואץ קרני: לי זה הרגיש - -

איריס שטרק: לנו זה כל העולם.

ליעד סואץ קרני: כן.

ליעד סואץ קרני: בשבילנו זאת סטירה מאוד גדולה שלא מגיע לאנשים שעושים מעל ומעבר.

ליעד סואץ קרני: אני באמת מקווה שייצא מכאן

ליעד סואץ קרני: פתרון כי אני בטוחה מההיכרות שלי עם ד"ר אורי שפר שרק רוצים לעזור ושיהיה פה ספורט נשים.

ליעד סואץ קרני: אני בטוחה שהטוטו עם כל הרצון הטוב יצליח למצוא פתרון מידי כי הפתרונות ארוכי הטווח הם מעולים והכול בסדר, אבל אם בקבוצה שלי אי אפשר להחתים עוזר מאמן כי בנו על הכסף הזה - -

עליזה לביא: אז איך אפשר להתקדם?

עליזה לביא: איך יהיו פרחים?

טל נתן: אני אגיד משפט מאוד חשוב: ליגת על נשים עומדת לפני פריחה.

טל נתן: יש היום שתי אקדמיות במכון וינגייט שהולכות לצאת מהן שחקניות נהדרות לליגה.

טל נתן: יש גל מתאזרחות, שחקניות יהודיות שעושות עלייה, שעולות למדינת ישראל - -

עליזה לביא: רגע, אז איפה משרד הקליטה?

טל נתן: השנה הגיעו לפחות שמונה חדשות, ועד סוף השנה הבאה יגיעו עוד כעשר.

טל נתן: ליעד השתמשה במילה מאוד חשובה "טיימינג".

טל נתן: זה לא הטיימינג המתאים להוריד את התקציבים.

עליזה לביא: אני רוצה להודות על הדברים שלך כי סוף-סוף ראיתי איזושהי תזוזה באגף ההוא.

עליזה לביא: אני חושבת שפתחת מקום בלב.

עליזה לביא: בתוך עמנו אנחנו חיים.

עליזה לביא: אני קוראת לכם לשנות את ההחלטה.

עליזה לביא: אני קוראת לך להביא את רוח הדברים.

עליזה לביא: אני לא באה לאיים בבג"ץ, אבל אני מעריכה שלקראת 18 בחודש אם אנחנו לא נצא מכאן עם איזושהי תשובה והבנה יהיה בג"ץ שיעצור הכול.

עליזה לביא: אני גם אחכה בוועדת כספים לתשובות שלא קיבלתי אם אני לא אקבל אותן.

עליזה לביא: אנחנו יודעים להשתמש בעוד כלים.

עליזה לביא: אני חשבתי שנגיע לאיזושהי הבנה ושיתוף פעולה ואיזשהו פתרון.

עליזה לביא: הוצע פתרון על-ידי רואת החשבון איריס שטרק, יושבת ראש המנהלת; הוצעה דרך לחזור בכם מההחלטה.

עליזה לביא: אני קוראת לכם למצוא את הדרך הנכונה להחזיר את מה שהיה, בטח נוכח הדברים שנאמרו כאן עכשיו מהלב מעבר לכל השימושים הנוספים שהיו כאן.

עליזה לביא: בואו נמצא פתרון.

עליזה לביא: השעה 12:10.

עליזה לביא: בואו נצא מכאן עם פתרון.

עליזה לביא: אם לא אז יש עוד כלים.

עליזה לביא: שניכם תסכמו.

עליזה לביא: בואו ננסה למצוא פתרון.

איציק לארי: אין לי.

איציק לארי: ליעד בהחלט דיברה לעניין.

איציק לארי: הסכום פה הוא לא האישיו.

איציק לארי: אין ספק, 2 מיליון שקל הטוטו יודע למצוא.

איציק לארי: אבל הנושא החוקי הוא האישיו, והפתרון היחיד פה נכון - -

עליזה לביא: אוקיי, אם אתה הולך בחוק, אני הולכת בחוקים.

עליזה לביא: אני אומרת לך.

עליזה לביא: יש לי הכלים.

עליזה לביא: אני הולכת לשנות חוקים.

עליזה לביא: אם אני נכנסת למשחק אני נכנסת למשחק.

איציק לארי: גברתי היושבת-ראש, אני יודע ליישם מדיניות, ואני יודע לעבוד היטב על-פי החוק - -

עליזה לביא: גם אני.

איציק לארי: - - אם החוק מחר יכתיב ש-100% מההכנסות לטובת ספורט נשים - -

עליזה לביא: גם אני.

עליזה לביא: אני לא מבינה איך יש חוק על 2 מיליון שקל, ואין חוק על 80 מיליון שקל.

עליזה לביא: אני רוצה את השקיפות של החלוקה שלכם, אני רוצה קריטריונים.

עליזה לביא: אני יודעת לשחק במשחק.

עליזה לביא: משהו פה מעוות, משהו פה מקולקל.

עליזה לביא: כמי שאמורה להיות מי שמקבלת את הנתונים אני לא מקבלת נתונים.

עליזה לביא: אני רוצה אותם.

עליזה לביא: מה החלוקה שלך?

עליזה לביא: תן לי את הקריטריונים לחלוקה.

איציק לארי: את תקבלי את ההסכם עם ההתאחדות לכדורגל.

קריאות: לא ההסכם, את הקריטריונים.

עליזה לביא: תן לי את הקריטריונים לחלוקה.

עליזה לביא: אני מבקשת מכם ב-18 בחודש לא לחלק לפי הבסיס שאתם טוענים שאתם אמורים באופן שקוף.

עליזה לביא: אני שומעת גם כאן שיש כל מיני דברים שאתם מביאים, לא מביאים, כן שקוף, לא שקוף.

עליזה לביא: משהו פה מעוות.

עליזה לביא: לא יכול להיות שתעמוד על הרגליים האחוריות לגבי 2 מיליון שקלים, ולא תעמוד על רגליים אחוריות לגבי 30 מיליון שקל יתרה בקבוצות של הגברים.

עליזה לביא: אני לא מבינה כלום, לא מצליחה להבין את האיפה ואיפה שלך.

איציק לארי: אני עמדתי על הרגליים האחוריות – הדירקטוריון לא הסכים לאשר 2 מיליון שקלים.

איציק לארי: אלה העובדות.

עליזה לביא: אז הדירקטוריון שלך מעוות.

עליזה לביא: אני לא מבינה איך דירקטוריון מקבל כזאת החלטה.

עליזה לביא: מה הפתרון שלך?

עליזה לביא: משהו פה לא עובד נכון?

עליזה לביא: אני צריכה שעוד גורמים ייכנסו למשחק.

איריס שטרק: במקום שאני בתפקיד הוולונטרי שלי אקבל חיבוק מאוד חם מהמשרד ומהטוטו ויפתרו את הבעיה בהינף יד – לאן הגענו?

איריס שטרק: שמעתי גם איום סמוי.

איריס שטרק: אני מרגישה שאין כאן במפורש פתרון לשים 2 מיליון על השולחן.

איריס שטרק: תצבעו אותו מאיזשהו מקור – אנחנו מדברים על כסף פעוט לאפשר את פתיחת הליגה.

איריס שטרק: ולא רק זה – להגיע בפרק זמן מאוד קצר עם פתרון רב שנתי שאכן יתרום כך שכדורסל הנשים היפה שדיברו עליו יוכל להמשיך להתפתח.

איריס שטרק: צריך לשמוח שאנשים כמוני מהמגזר העסקי משקיעים ימים ולילות כדי לתרום לכדורסל הנשים ולשנות מציאות - -

עליזה לביא: נכון.

איריס שטרק: - - אם לא תהיה לי תמיכה אז איפה קובעי המדיניות בכל ההצהרות על תמיכת נשים?

איריס שטרק: שיממשו את זה כאן ועכשיו.

איריס שטרק: זה הכול.

עליזה לביא: זה המקום לברך - -

איריס שטרק: עייפתי מההתנהלות הזאת.

איריס שטרק: זה מביש, זה מעליב, זה משפיל.

איריס שטרק: אני נמצאת במצב שאני מרגישה שאני נמצאת יחד עם לארי במתרס אחד – אני משני עברי המתרס.

איריס שטרק: אני מרגישה שאנחנו במקום הכי רחוק שיכול להיות כאן במצב של נשים בשנת 2014.

איריס שטרק: צר לי שאני ככה נרגשת.

עליזה לביא: את צודקת.

עליזה לביא: לא לחינם התגייסתי לעניין הזה.

עליזה לביא: אני טיפלתי בשני נושאים כבדים בתקופה האחרונה.

עליזה לביא: אחד מהם זה החברות של החללים.

עליזה לביא: אני מובילה מאבק נגד הדרך שבה מתייחסים לחברות של חללים גם משרד הביטחון וגם הצבא.

עליזה לביא: אני חייבת לומר לך שקיבלתי כל כך הרבה מידע מהציבור שלא ידעתי כמה עוול נעשה.

עליזה לביא: הציבור נתן לי ידע; כולל קציני נפגעים – פה הצבא הציג עמדה מסוימת, וקציני הנפגעים עצמם הציגו דברים אחרים.

עליזה לביא: אני אומרת לך את זה כי ביומיים האחרונים אני מקבלת כל כך הרבה מידע על מה שנעשה מהציבור – אנשים שמכירים מקרוב, אנשים שמוכנים להתנדב, גם עורכי דין וגם אנשי יחסי ציבור, והם אומרים לי שיש פה עוול נוראי.

עליזה לביא: אז אני לא מספיק מכירה, והיום אני מכירה חלק מהדברים.

עליזה לביא: אני גם רואה מה אתם לא אומרים לי ומשתפים בידע.

עליזה לביא: אי אפשר להפקיר את כל העבודה הזאת לחברה האזרחית.

עליזה לביא: עם כל ההערכה העצומה שלי כלפי העבודה שלך, איריס, את הופקרת לבד בזירה.

איריס שטרק: אני לא אשקוט.

איריס שטרק: כל עוד נשמה באפי אני לא אשקוט.

אורי שפר: אני לא חושב שזה נכון, ואני גם לא חושב שזה נכון לומר את זה.

אורי שפר: עם כל הכבוד.

עליזה לביא: אז בוא תעזור לי אתה.

עליזה לביא: בוא תסכם אתה את הישיבה.

אורי שפר: עוד לא הסתיימה המערכה בדרום הטוטו מיד התגייס לעזור ליישובי הדרום, ומצא את המשאבים הכספיים.

עליזה לביא: כל הכבוד.

אורי שפר: אני חוזר ואומר – הבעיה היא לא הכסף, הבעיה היא הדרך הנכונה לעשות את זה.

עליזה לביא: אז בוא נמצא אותה.

אורי שפר: אני מנסה להסביר, ואני גם אמרתי קודם.

אורי שפר: הישיבה של המועצה לקידום ספורט נשים היא בידינו.

אורי שפר: אנחנו יכולים לנסות לקדם אותה הכי מהר שאפשר.

אורי שפר: אני גם מוכן לצאת מפה ולבקש מעודד טירה לקיים ישיבה שלא מן המניין.

אורי שפר: אנחנו נעשה את כל מה שאנחנו יודעים לעשות כדי לקצר את המהלך של העברת הכסף - -

עליזה לביא: אתה יכול לחזור אלי עם תשובה לפני 18 בחודש?

אורי שפר: אני אצא מפה, ואני אעשה את שיעורי הבית הכי מהר שאפשר, ואני אחזור אלייך במהלך היומיים הקרובים כדי להגיד לך מהם לוחות הזמנים כדי לייצר את הפתרון בעזרת כל הגופים הנוגעים בדבר.

איריס שטרק: כולנו תקווה.

איריס שטרק: מה נותר לי לומר?

איריס שטרק: אני חושבת שעשיתי ככל שלאל ידי לפעול כדי למצוא פתרון עם כל ההצעות ועם כל היצירתיות.

איריס שטרק: הכול נמצא בצד הזה של השולחן.

איריס שטרק: אני מאוד מקווה שהצד הזה יהיה הצד שלנו.

אורי שפר: ב-17 בחודש יש ישיבה של המועצה לקידום ספורט נשים.

אורי שפר: את ההחלטה הזאת נעביר שם.

אורי שפר: הטוטו יושב ב-18 בחודש, ואני מאמין שההחלטה בנושא הזה תעבור בטוטו ב-18 בחודש.

אורי שפר: מה שנשאר לנו זה המועצה הלאומית.

איריס שטרק: הבקרה התקציבית שהיא התנאי היא התחייבות היום לגבי התקציב, אחרת הקבוצות לא יכולות להיות בתוך הבקרה התקציבית.

איריס שטרק: אורי הוא האחרון שרוצה שקבוצה לא תפעל לפי הבקרה התקציבית.

אורי שפר: חס וחלילה.

אורי שפר: את יודעת שאני בא להרבה מאוד משחקים, ואני מאוד רוצה לעזור.

עליזה לביא: מה אתה עונה נוכח הדברים האלה?

אורי שפר: אני יוצא מפה, אני אטפל בזה.

עליזה לביא: אתה נותן לי תשובה תוך 24 שעות?

אורי שפר: כן.

אורי שפר: תוך יום-יומיים אני חוזר אלייך ולאיריס עם תשובה איפה אנחנו עומדים.

עליזה לביא: אני רוצה להודות לכולם.

עליזה לביא: לקראת הסוף אנחנו מבינים שאנחנו לא אחד נגד האחר, וכולם נמצאים פה באותה ספינה רעועה.

עליזה לביא: התקווה שלנו היא לקדם את הספורט בכלל ואת ספורט הנשים בפרט, כולל טיפוח של כל הספורט המקצועני והליגה ועוד.

עליזה לביא: אני רוצה להתכנס עם כל הדברים שאנחנו רוצים לתקן.

עליזה לביא: קודם כול לגבי נציגי ציבור בדירקטוריון – אנחנו נבדוק את זה ונראה מה אנחנו עושים בעזרת החקיקה.

עליזה לביא: לגבי הקריטריונים שלכם: אני מבקשת לקבל את הקריטריונים שלכם לחלוקה.

עליזה לביא: אני לא קיבלתי.

עליזה לביא: אם לא תיתן לי אותם אני אבקש מיושב-ראש ועדת הכספים שיעביר לי אותם.

איציק לארי: אני לא יודע על מה את מדברת.

איציק לארי: יש הסכמי שיווק.

איציק לארי: אני אשלח לך את ההסכמים.

ענת מימון: איך - - - שיווק מחזיר את עצמו?

ענת מימון: לפי מה אתם בודקים?

איציק לארי: איך אני יודע שמודעה ב"ידיעות אחרונות" מחזירה את עצמה?

איציק לארי: אנחנו בודקים את זה מדי שבוע, אנחנו בודקים את הרייטינג.

איציק לארי: אנחנו רואים הכנסה מול הוצאה.

איציק לארי: יש כלים לבדוק.

אורי קידר: לא נכון.

אורי קידר: יש חוק חובת מכרזים.

אורי קידר: הם לא מספרים לכם את האמת.

אורי קידר: הטוטו יוצא במכרז כדי שישווקו אותו, וחוץ מהשיווק במכרז שהוא השיווק האמיתי יש תקציב השיווק שאנחנו מדברים עליו.

איציק לארי: אבל אתה לא מכיר - - -

אורי קידר: - - יש תקציב שיווק של הטוטו של עשרות מיליוני שיווק, ובצד יש תקציב שיווק שעליו כאילו לא חל חוק חובת מכרזים.

אורי קידר: זה לפי החוק, לא צריך לתקן את החוק.

אורי קידר: החוק חל עליהם.

אורי קידר: למה לא מוציאים פה מכרז?

אורי קידר: מישהו נתן להם פטור?

איציק לארי: אתה עורך-דין?

איציק לארי: אתה מכיר ספק יחיד?

איציק לארי: אתה יודע שאני - -

אורי קידר: יש לך אישור לפטור?

איציק לארי: כמובן.

אורי קידר: יש תנאים לספק יחיד.

אורי קידר: אתה מכיר את התנאים בחוק חובת מכרזים לספק יחיד?

אורי קידר: בוא תראה לי את חוות הדעת - -

איציק לארי: אני מבין שיש לך מושג.

איציק לארי: אין לך מושג.

אורי קידר: בוא נתערב שאני צודק, בסדר?

אורי קידר: בלי שיש לי מושג.

אורי קידר: תראה לי חוות דעת של עורך דין שלך שאומר שיש פה תנאים - -

עליזה לביא: עורך-הדין קידר - -

איציק לארי: מי יכול לתת לי - - - של הליגה בכדורגל?

איציק לארי: אתה?

אורי קידר: יש תנאים לפטור ספק יחיד.

איציק לארי: ובמקרה הזה זה עומד בתנאים?

אורי קידר: 5 מיליון עומד בתנאים מתוך 80 מיליון.

איציק לארי: אתה יכול לתת לי את לוחות המשחקים?

איציק לארי: אתה יכול להתאים לי את ההתאחדות לכדורגל?

אורי קידר: זה לא נכון מה שאתה אומר.

אורי קידר: מתוך 80 מיליון – כמה עומד בתנאים, 5 מיליון?

אורי קידר: אני שואל אותך.

איציק לארי: - - - של גביע המדינה בכדורסל.

איציק לארי: אתה יכול להתאים לי?

אורי קידר: יש תנאים לספק יחיד.

אורי קידר: כמה עומד בתנאים, 5 מיליון שקל, 10 מיליון שקל מתוך 80 מיליון?

איציק לארי: מה זה רלוונטי כרגע?

אורי קידר: איך זה יכול להיות לא רלוונטי?

אורי קידר: זה כסף שאתה מוציא במכרז.

אורי קידר: אתם פועלים שלא כחוק.

איריס שטרק: לארי, תחשוף קריטריונים, זה הכול.

איציק לארי: אני מוכן לתת את ההסכמים.

איציק לארי: בהסכמים יש פירוט של כל סעיף וסעיף.

עליזה לביא: אני רוצה לסכם את הישיבה.

עליזה לביא: אתה תעביר להם את ההסכמים, הם ילמדו אותם.

עליזה לביא: הם יבואו אלי בסופו של יום עם רשימת שאלות.

עליזה לביא: מאשרים לכם תקציב בוועדת כספים, ואנחנו נצטרך גם לקבל שם את התשובות.

עליזה לביא: אני לא מצליחה לקבל.

עליזה לביא: אורי, תחזור אלי עם תשובה.

אורי שפר: אני גם אעדכן את איריס.

עליזה לביא: ברור.

עליזה לביא: אנחנו נקבל את התשובה, איריס תעביר, כמובן.

עליזה לביא: נראה איך זה לקראת 18 בחודש.

עליזה לביא: אני מבקשת ממך, אם תוכל לקיים ישיבה שלא מן המניין לפני 18 בחודש כדי לתת לנו תשובה.

איציק לארי: זה ביום חמישי הבא.

אורי שפר: ב-16 בחודש אני נוסע, אבל עד אז את תדעי בדיוק את לוחות הזמנים.

עליזה לביא: אוקיי.

עליזה לביא: אבל מה שיקרה הוא שבאותה ישיבה אתה תביא את הבקשה, וגם אם לא יאשרו אותה אתה מיד תצביע.

עליזה לביא: תלוי בתשובה שאתה תביא לנו.

עליזה לביא: כלומר דבר תלוי בדבר.

עליזה לביא: אז בואו נראה, אולי לך תהיה תשובה.

עליזה לביא: אנחנו נעשה הערכה מחודשת אחרי התשובה שלך, ונראה מה קורה לקראת התשובה ב-18 בחודש לאור התשובה שתינתן מאורי.

עליזה לביא: תודה רבה לכולם.

עליזה לביא: הרבה הצלחה, ותמשיכו לפרוח.

עליזה לביא: אנחנו איתכם.

איריס שטרק: תודה ושנה טובה.

עליזה לביא: שנה טובה לכולם.